title: Turun linnan katoliset kappelit

text: Huoneen nykyinen nimi viittaa kuitenkin Katariina Jagellonicaan, Juhana-herttuan puolalaissyntyiseen puolisoon. Hän saapui synnyinmaastaan Turun linnaan jouluaatoksi 1562 ja lähti sieltä seuraavan vuoden loppukesällä, kun Juhana oli vangittu ja kuljetettu Ruotsiin. Katariina Jagellonica oli Puolan kuninkaan tytär, uskonnoltaan katolinen ja toi mukanaan loisteliaat myötäjäisensä sekä oman hoviväkensä, johon kuului myös omat katoliset papit. Nunnakappeli toimi ilmeisesti Katariinan rukouspaikkana. Katariina tarvitsi erityisluvan uskontonsa harjoittamiseen, koska uskonpuhdistus oli alkanut Ruotsissa jo 35 vuotta aikaisemmin.


title: Turun linnan katoliset kappelit

text: Nunnakappeli on linnan niin kutsuttussa keskiaikakerroksessa ja on rekonstrutoitu keskiaikaiseen asuun, kuten sen lähellä sijaitseva keskiaikainen kuninkaansalikin. Yksi linnassa riehunut tulipalo sattui 1360-luvulla, kun Albrekt Mecklenburgilaisen joukot olivat piirittäneet linnaa kahdeksan kuukauden ajan ja onnistuivat lopuksi saamaan sen tuleen. Tulipalossa sortuivat muun muassa keskiaikaisen kuninkaansalin holvit, jotka rakennettiin uudelleen 1400-luvulla. Nunnakappelin tähtiholvi purettiin 1790-luvulla. Linnan rappeutumisen aikana myös puiset välipohjat lahosivat ja lopulta ne purettiin. Tuhon viimeisteli jatkosodan pommitus 1941, jolloin koko päälinna paloi kivimuureja lukuun ottaamatta. Turun linnan korjaus alkoi sodan jälkeen 1946. Nunnakappelin holvi rekonstruoitiin talvella 1951–1952. Työ onnistui hyvin, holvi näyttää keskiaikaiselta slammatulta tiiliholvilta. Nunnakappelin keskilattian pilari ei enää kanna holveja, jotka on ripustettu yläpuolisista rakenteista. Nunnakappelin holvien onnistuneen rekonstruoinnin takia myös keskiaikaisen kuninkaansalin holvit uusittiin. Sielläkään 1950-luvulla tehty holvisto ei toimi kuten alkuperäiset keskiaikaiset tiilirakenteet. Heikkojen ulkoseinien varaan ei voitu tukea uusia holveja, joten salin pilareita vahvistettiin tekemällä niiden sisälle kerrosten läpi kallioon asti ulottuvat teräsbetonipilarit, joiden varassa holvisto on.


title: Turun linnan katoliset kappelit

text: Nunnakappelissa on vietetty katolista pyhää messua ainakin kerran 1960-luvulla, kerrotaan Suomen katolisen kirkon Fides-lehdessä.


title: Turun linnan katoliset kappelit

text: Sturen kirkon rakennuttaja oli Ruotsin valtionhoitaja Sten Sture vanhempi ja rakentamisaika 1480-luvulla. Kappelissa oli ristiholvattu katto. Tulipalossa vuonna 1614 ristiholvi tuhoutui, sen tilalle rakennettiin tynnyriholvi, joka sai väistyä 1700-luvun lopussa. Tiiliholvirakenteiden jäänteet on jätetty näkyviin sotien jälkeisessä restauroinnissa ja Sturen kirkossa on nykyään tasainen katto.


title: Turun linnan katoliset kappelit

text: Reformaation myötä Sturen kirkosta tuli luterilainen kirkko. Kirkon seiniin on maalattu muun muassa linnan historiaan liittyvien Sture- ja Tott-sukujen vaakunat. Tilassa on muun muassa Nauvon kirkosta peräisin oleva Pyhää Birgittaa esittävä puuveistos.


title: Turun linnan katoliset kappelit

text: Sturen kirkossa järjestetään toisinaan katolisen kirkon jumalanpalveluksia. Muun muassa Pyhän Birgitan 700-vuotissyntymäpäivän kunniaksi siellä vietettiin pyhää messua heinäkuussa 2003. Ajatus messusta ja sen viettopaikasta oli lähtöisin Turun birgittalaisluostarin oblaateilta eli maallikkojäseniltä. Myös Turun keskiaikaisten markkinoiden aikaan vietettävään Turun Linnan keskiaikatapahtumaan on kuulunut katolinen pyhä messu 2000-luvulla. Messun järjestää turkulainen Pyhän Birgitan ja Autuaan Hemmingin seurakunta ja sitä on vietetty ainakin vuosina 2009, 2012, 2013 ja 2014


title: Turun linnan katoliset kappelit

text: Sturen kirkko on tapahtumapaikkana Albert Edelfeltin kuuluisassa öljymaalauksessa "Kaarle-herttua herjaa Klaus Flemingin ruumista".


title: Cupid’s Chokehold

text: Cupid’s Chokehold on Gym Class Heroesin esittämä kappale, jolla myös vierailee Patrick Stump yhtyeestä Fall Out Boy. Laulu sisältää voimakkaasti samanlaisuuksia sekä musiikillisesti että sanoituksellisesti laulaja-lauluntekijä Supertrampin menestyskappaleesta ”Breakfast in America”. Kappale saavutti Billboard Hot 100 ja Billboard Pop 100-listalla 4.- sekä Britannian ja Kanadan singlelistalla 3. sijan. Kappale julkaistiin alun perin vuonna 2005 albumilta The Papercut Chronicles ja uudelleennauhoitettiin heidän As Cruel as School Children-albumille (joka uudelleenjulkaistiin 4. marraskuuta 2006). Kappaleesta on olemassa kaksi musiikkivideota. Molemmille yksi versio. Uudemmalla versiolla nainen laulaa taustalla sanoja, joita ei ole kappaleen alkuperäisessä versiossa. Kappale on esitetty livenä Discover and Downloadissa ja Total Request Livessä.


title: Cupid’s Chokehold

text: Kappaleesta on kehitetty muutamia erilaisia versioita. Tunnetuin niistä sisältää hitaan tempon ja naisen esittämät taustavokaalit kun taas toisella on nopeampi tempo ja Patrick Stump esittää taustavokaalit Ookla the Mok-yhtyeen jäsenen Rand Bellavian kanssa.


title: Cupid’s Chokehold

text: Kappale voitti ASCAP-palkinnon 9. huhtikuuta 2008 oltuaan yksi soitetuimmista kappaleista ASCAP:n vuoden 2006 neljänneltä kvartaalilta vuoden 2007 neljännelle kvartaalille.


title: Cupid’s Chokehold

text: Syyskuuhun 2011 mennessä kappaletta oltiin ladattu digitaalisesti 1 936 000 kopiota.


title: Dill

text: Dill voi tarkoittaa seuraavia:


title: Marcelo Gallardo

text: Marcelo Daniel Gallardo (s. 18. tammikuuta 1976 Merlo, Argentiina) on argentiinalainen entinen jalkapalloilija, pelipaikaltaan keskikenttäpelaaja. Peliuransa päätyttyä Gallardo on toiminut valmentajana.


title: Marcelo Gallardo

text: Gallardo pelasi pääsarjatasolla argentiinalaisessa River Platessa, ranskalaisissa Monacossa ja PSG:ssä, yhdysvaltalaisessa D.C. Unitedissa ja uruguaylaisessa Nacionalissa. Suurimman osan urastaan hän pelasi River Platessa, jota hän edusti 13:na kautena ja jossa hän voitti viisi mestaruutta. Mestaruuden Gallardo voitti myös Ranskassa (Monaco 1999–2000) ja Uruguayssa (Nacional 2010–2011).


title: Marcelo Gallardo

text: Argentiinan A-maajoukkueessa Gallardo pelasi 44 ottelua ja teki 13 maalia vuosina 1994–2003. Hän oli mukana MM-kisoissa 1998 ja 2002. Gallardo oli myös saavuttamassa olympiahopeaa Atlantassa 1996.


title: Girlfriend (Avril Lavignen kappale)

text: Girlfriend on kanadalaisen laulaja-lauluntekijä Avril Lavignen kappale. Sen sanoitti Lavigne hänen tuottajansa Dr. Luken kanssa Lavignen kolmannelle, The Best Damn Thing-studioalbumille. "Girlfriend" julkaisivat Columbia ja RCA Records albumin johdantosinglenä 27. helmikuuta 2007. Sanoituksellisesti kappale kertoo sen esittäjän ihastumisesta johonkin, joka on jo parisuhteessa, julistaen että hänen pitäisi olla tämän tyttöystävä. Kappale sisältää samanlaisuuksia Toni Basilin vuonna 1982 julkaistun "Mickeyn" ja The Rubinoosin vuonna 1979 julkaistun "I Wanna Be Your Boyfriendin" kanssa. Kappaleen "I Wanna Be Your Boyfriend" sanoittajat haastoivat Lavignen ja Dr. Luken oikeuteen tekijänoikeusrikkomuksesta. Myöhemmin syytteet kuitenkin hylättiin.


title: Girlfriend (Avril Lavignen kappale)

text: "Girlfriend" sai pääosin positiivisia vastaanottoja musiikkikriitikoilta, jotka kehuivat sen mukaantempaavuutta. Kappale oli maailmanlaajuinen menestys, saavuttaen listan kärjen kahdeksassa eri valtiossa, mukaan lukien Australiassa, Kanadassa ja Yhdysvalloissa. Se myös sijoittui monissa muissa valtioissa kymmenen parhaan joukkoon. The Malloysin ohjaamalla musiikkivideolla Lavigne esiintyy kolmessa eri alter-egossaan, joista jokaisessa hän taistelee saman tyypin itselleen saamisesta. Kappaleesta julkaistiin vuonna 2007 virallinen remix-versio, jolla esiintyy myös yhdysvaltalainen räppäri Lil Mama. Lavigne on esittänyt kappaleen livenä lukuisia kertoja, kuten vuoden 2007 MuchMusic Video Awardsissa, vuoden 2007 Teen Choice Awadsissa sekä vuoden 2008 Juno Awardsissa.


title: Girlfriend (Avril Lavignen kappale)

text: Kappaleen menestys muodostitukipilarin popmusiikille 2000-luvun lopun ajaksi. "Girlfriend" on palkittu tuplaplatinalla Australiassa ja Yhdysvalloissa. Se oli vuoden 2007 myydyin kappale yli 7,3 miljoonan kopion maailmanlaajuisella myynnillä. Vuonna 2008 kappaleen musiikkivideosta tuli sen ajan katsotuin video YouTubessa ja se oli sivuston ensimmäinen video, joka saavutti yli 100 miljoonaa näyttökertaa. Rolling Stone listasi kappaleen 37. sijalle heidän "Top 100 Songs of 2007"-listalla. Kappaleesta julkaistiin muutamia versioita kertosäkeellä, joka on laulettu muutamilla kielillä. Vuonna 2010 kappale nimettiin Billboard Hot 100-listan 94:ksi menestyneimmäksi kappaleeksi 2000-luvulla. Allmusic korosti kappaletta yhdeksi kaikkien aikojen merkittävimmistä punk-pop-kappaleista.


title: Haamu ja Hassun Pekka

text: Haamu ja Hassun Pekka on vuonna 1980 ilmestynyt suomalainen lastenkirja, jonka on kirjoittanut Pirkko Huhtanen ja kuvittanut Urpo Huhtanen.


title: Haamu ja Hassun Pekka

text: Pekka Hassu joutuu naurunalaiseksi sukunimensä vuoksi ensimmäisenä koulupäivänään.


title: Haamu ja Hassun Pekka

text: Ihmisiä muuttaa pois kylästä jatkuvasti yhä enemmän, ja kylän pieni koulu saatettaisiin jopa sulkea. Pekka murehtii yksikseen ja tapaa Fabian Kammosen, kummituksen, joka kertoo Pekalle, että myös kummituksilla on ongelmia; kukaan ei ole pitkään aikaan pelännyt haamuja, ja niiden arvostus on romahtanut.


title: Thomas Sheridan

text: Thomas Sheridan (1719 Dublin – 14. elokuuta 1788 Margate, Englanti) oli irlantilainen näyttelijä ja opettaja. Lisäksi hän kirjoitti lukuisia puhetaitoon liittyviä teoksia, kuten "Lectures on Elocution".


title: Thomas Sheridan

text: Thomas Sheridanin vanhemmat olivat Thomas Sheridan (1687–1738) ja Elizabeth Macfadden. Hän opiskeli lontoolaisessa Westminster Schoolissa 1732–1733, mutta joutui vaihtamaan koulua talousvaikeuksien takia. Hän suoritti opintonsa loppuun dublinilaisessa Trinity Collegessa.


title: Thomas Sheridan

text: Opiskeluaikanaan Sheridan kirjoitti farssin "The Brave Irishman or Captain O'Blunder", joka sai ensiesityksensä 1738. Hän debytoi näyttämöllä Smock Alley -teatterissa 1743: hänellä oli nimiosa William Shakespearen näytelmässä "Rikhard III". Sheridanista tuli yksi aikansa kuuluisimmista irlantilaisnäyttelijöistä ja häntä verrattiin usein David Garrickiin. Hänestä tuli sittemmin teatterinjohtaja.


title: Thomas Sheridan

text: Vuonna 1758 Sheridan perheineen muutti pysyvästi Englantiin, missä hän työskenteli opettajana. Vuonna 1762 hän julkaisi teoksen "Lectures on Elocution", jota seurasivat teokset "A Plan of Education" (1769), "Lectures on the Art of Reading" (1775), ja "A General Dictionary of the English Language" (1780).


title: Thomas Sheridan

text: Thomas Sheridan avioitui vuonna 1747 Frances Chamberlainen kanssa. Hänen poikansa Richard Brinsley Sheridan oli tunnettu näytelmäkirjailija; myös hänen tyttärensä Alicia kirjoitti näytelmiä.


title: Croxall

text: Croxall on englanninkielisissä maissa käytössä oleva sukunimi. Seuraavat henkilöt ovat Croxall-nimisiä:


title: Autismikirjon häiriö

text: Autismikirjon häiriö (autism spectrum disorder, ASD) on Amerikan psykiatrisen yhdistyksen julkaiseman mielenterveyden häiriöiden DSM-5-käsikirjan sisältämä hermoston kehityksen häiriöiden (engl. "neurodevelopmental disorders") luokkaan kuuluva diagnoosinimeke, joka korvaa luokituksen aiemmassa versiossa käytetyt laaja-alaisten kehityshäiriöiden erillisdiagnoosit Aspergerin syndrooma, autistinen häiriö (299.00 Autistic Disorder) ja tarkemmin määrittelemätön laaja-alainen kehityshäiriö (PDD-NOS).


title: Autismikirjon häiriö

text: Diagnoosiuudistus tuotti kolmiportaisen diagnostisen järjestelmän, joka sopii kaikkien autismityyppistä käyttäytymispiirteistöä ilmentävien henkilöiden diagnosointiin riippumatta heidän iästään tai älyllisestä kehitystasostaan. Diagnoosiuudistuksen taustalla on autismintutkijoiden valtaosan omaksuma näkemys, että eri asteista autismityyppistä käyttäytymispiirteistöä ilmentävien henkilöiden vaikeuksien aiheuttaja olisi jokin sama, toistaiseksi tarkemmin tunnistamaton, mahdollisesti geneettinen poikkeavuus. Uudistuksen tarkoituksena oli myös poistaa diagnostinen sekaannus, joka johtui siitä, että PDD-NOS-diagnoosinimekkeen käyttö oli alkanut levitä yli virallisen käyttöaiheensa lääkäreiden alkaessa antaa sitä Asperger- ja autismidiagnoosien sijaan. Autismikirjon häiriö -diagnoosi on jaettu oireiden vakavuuden perusteella kolmeen eri vaikeusasteeseen. PDD-NOS-diagnosoidut henkilöt ja Aspergerit sijoittuvat tyypillisesti asteille 1 ja 2 ja DSM-IV:n mukaisen autistisen häiriön kriteerit toteuttaneet asteille 2 ja 3.


title: Autismikirjon häiriö

text: Kriteeristöön tehtiin diagnoosiuudistuksessa myös aistimisen ali- ja yliherkkyyksiä koskeva lisäys sekä poistettiin DSM-luokituksessa olleet sekaannusta aiheuttaneet erotusdiagnostiset määräykset. Esimerkiksi PDD-NOS-diagnoosia ei voinut aiemmin antaa henkilöille, joilla on ADHD eikä Asperger-diagnoosia voinut antaa henkilöille, joilla on diagnosoitavissa skitsofenia.


title: Autismikirjon häiriö

text: Koska DSM-IV:n mukainen Aspergerin syndrooma ei erotu selkeästi autistisesta häiriöstä, se poistettiin amerikkalaisesta mielenterveyden häiriöiden luokituksesta. DSM-5:ssä kuitenkin todetaan, että häiriöluokituksen aiemman version mukaisesti luotettavasti Aspergerin syndrooman tai muun laaja-alaisen kehityshäiriön diagnoosin saaneille tulisi pääsääntöisesti antaa diagnoosiksi autismikirjon häiriö. Maennerin ja kumppaneiden toteuttamassa tutkimuksessa on kuitenkin arvioitu, että uusien kriteerien perusteella joka neljäs normaaliälyinen aiemman kriteeristön perusteella diagnosoitu olisi jäänyt ilman diagnoosia, jos diagnoosi olisi tehty uudistuksen jälkeen. Sen sijaan kehitysvammaisista joka seitsemäs olisi jäänyt ilman autisminkirjoon sisältyvää diagnoosia. Samassa tutkimuksessa todettiin myös, että noin puoli "promillea" aiemmin ilman laaja-alaisen kehityshäiriön diagnoosia jääneistä nyt saisi uuden autismikirjon häiriö -diagnoosin. Tiivistetysti sanottuna siis uusien kriteerien käyttöönoton myötä autisminkirjon häiriöiden diagnostiset kriteerit pääosin sekä tiukentuvat että painottuvat kehitysvammaisuuden, siis Kannerin autismin suuntaan.


title: Dallago

text: Dallago on muun muassa seuraavien henkilöiden sukunimi:


title: Valkoposkisaukko

text: Valkoposkisaukko eli ravustajasaukko ("Aonyx capensis") on saukkoihin kuuluva näätäeläin. Se on suurin vanhan maailman saukoista, ja sen vartalon pituus on noin 80 senttimetriä ja paino 10–22 kilogrammaa. Lajin tiheä ja kiiltävä turkki on pääosin tummanruskea, mutta siinä on valkoinen alue ylähuulessa, naaman sivuilla, kaulassa, kurkussa ja vatsassa. Sitä tavataan laajalla alueella Afrikassa Senegalista ja Etiopiasta Etelä-Afrikkaan asti. Se on erityisesti makeiden vesien laji, mutta jotkin populaatiot elävät meressä.


title: Valkoposkisaukko

text: Valkoposkisaukko on suurin Afro-Euraasian saukkolajeista ja kokonaisuudessa kolmanneksi suurin saukko. Vartalon pituus ilman häntää on 76,2–88,0 senttimetriä ja hännän pituus 46,5–51,5 senttimetriä. Paino on 10–22 kilogrammaa, ja koiraat ovat hieman naaraita painavempia ja pidempiä. Pää on etenkin takaa leveä, ja se kapenee lyhyttä kuonoa kohti mennessä. Korvat ovat pienet.


title: Valkoposkisaukko

text: Valkoposkisaukon tiheä ja kiiltävä turkki on tummanruskea, mutta siinä on luonteenpiirteistä valkoista väritystä ylähuulessa, naaman sivulla, kaulassa, kurkussa, vatsassa ja korvien sivuilla. Turkissa on kahdenlaisia karvoja: peitinkarva on 25 millimetriä pitkää ja aluskarva on valkoista tai luonnonvalkoista ja noin 10 millimetriä pitkää sekä kiharaista. Lajin poskissa, leuassa ja kulmakarvoissa on pitkiä karvoja, joita se käyttää saalin tunnistamiseen sameissa vesissä. Valkoposkisaukot ovat lähes kynnettömiä, niillä on vain pienet kynnet takajalkojen 2., 3. ja 4. varpaassa. Takajaloissa on osittainen räpylä, joka on pienin kaikista saukkolajien räpylöistä. Näppärissä etutassuissa on tarttumapeukalo, ja kämmenissä ja sormissa on karkeaa ihoa, joka auttaa saaliin kiinnipitämisestä.


title: Valkoposkisaukko

text: Valkoposkisaukkojen aivokoppa on leveä ja litistynyt. Aivot ovat kalloon verrettuna suuret. Lajilla on suuret poskihampaat, jotka ovat erikoistuneet murskaamaan äyriäisiä ja kalojan kalloja. Poskihampaiden muoto vaihtelee asuinpaikan mukaan. Yläkulmahampaat ovat suuret ja terävät. Valkoposkisaukoilla on anaalirauhaset, joita se käyttää hajujen merkitsemiseen.


title: Valkoposkisaukko

text: Valkoposkisaukko on laajimmalle levinnyt afrikkalainen saukko. Sen levinneisyysalue ulottuu pohjoisessa Länsi-Afrikan Senegalista ja Malista Sudaniin ja Etiopiaan. Etelässä se on levinnyt aina Etelä-Afrikan Länsi-Kapin alueelle saakka. Sitä ei kuitenkaan tavata Kongojoen valuma-alueelta.


title: Valkoposkisaukko

text: Valkoposkisaukot ovat vesieläimiä, ja ne asuvat pysyvien ja kausittaisten virtojen lähettyvillä. Jotkut populaatiot elävät myös merellisissä ympäristöissä, mutta tällöin lähettyvillä pitää olla saatavilla myös makeaa vettä. Meriympäristössä valkoposkisaukot suosivat kivisiä rantoja, mutta muualla niitä löytyy monipuolisesti useista erilaisista elinympäristöistä. Lajia on tavattu muun muassa estuaareista, mangroveilta ja jopa aavikkoympäristöistä Doring- ja Fishjoista. Niitä elää lisäksi Karoon kausittaisissa joissa ja Etiopiassa jopa 3 000 metrin korkeudesta. Lajia tavataan myös kaupungeista, ja ne voivat elää pahastikin saastuneissa tai rehevöityneissä joissa.


title: Valkoposkisaukko

text: Valkoposkisaukot ovat yksineläjiä, mutta joskus niitä näkee noin 4–6 yksilön ryhmissä, joissa on 2–3 täyskasvuista ja 2–3 nuorta yksilöä. Suurempia klaaneja näkyy joskus ruokailemassa yhdessä. Laji on aktiivisimmillaan hämärän aikaan. Päivät se nukkuu onkaloissa tai pesissä. Lähes puolet pesistä ovat luonnollisia muodostumia, mutta toinen puolisko niistä on saukkojen pehmeään materiaaliin kaivamia. Hereilläoloajansa valkoposkisaukot käyttävät pääosin uimiseen, metsästämiseen, syömiseen, leikkimiseen tai auringossa loikoiluun. Uidessaan ne käyttävät takajalkoja ja häntää propulsion aikaansaamiseksi, ja häntä toimii samalla peräsimenä. Maalla valkoposkisaukot liikkuvat joskus jopa seitsemän kilometriä vesiväylien välillä. Ne joko kävelevät hitaasti tai liikkuvat hylkeiden tapaan.


title: Valkoposkisaukko

text: Valkoposkisaukkojen ruokavalio koostuu makeissa vesissä lähinnä "Potamonautes"-suvun ravuista. Ne syövät kuitenkin myös "Xenopus"-suvun sammakoita, hyönteisiä ja useita kalalajeja. Merellisissä ympäristöissä ruokavalio koostuu pääosin kalasta, mutta meressä elävät yksilöt syövät myös rapuja, "Jasus lalandii" -langustilajia ja merikorvia. Valkoposkisaukot metsästävät pääosin matalissa, noin 1,5 metriä syvissä vesissä. Saukko laskee ensin päänsä veden alle ja etsii saalista samalla, kun tunnustelee maata kivien alta etujaloillaan. Sen jälkeen saukko ottaa saaliinsa etujalkoihinsa ja tuo sen pinnalle syötäväksi. Pienet ravut laji syö kohtisuorassa vedenpintaan nähden, mutta suuremmat ravut se syö selällään, jotta se pystyy nappaamaan suusta tippuvat saaliin osat. Valkoposkisaukot tekevät myös sukelluksia kalojen pyydystämiseksi. Yksi sukellus kestää keskimäärin 18 sekuntia. Pienet kalat se syö vedessä, mutta isommat kalat se tuo rantaveteen tai rannalle. Syönnin jälkeen saukot puhdistavat naamansa etujaloillansa. Metästyksen jälkeen saukkoyksilöt saattavat nousta vedestä kuivattelemaan. Ne kuivattavat itsensä pyörimällä tai hankaamalla vartaloaan ruohoa, kiviä tai hiekkaa vasten ja lisäksi loikoilemalla auringossa. Nuoret yksilöt käyttävät merkittävän osan ajastaan leikkimiseen. Niiden on nähty leikkitappelevan, liukuvan kivillä tai leikkivän ruoalla.


title: Valkoposkisaukko

text: Valkoposkisaukkojen lisääntymisestä tiedetään melko vähän. Lisääntyminen tapahtuu kuivanakautena, jonka ajankohta vaihtelee sijainnin mukaan. Poikiminen tapahtuu puolestaan sadekauden alussa, ja tiineysaika kestää noin 63 päivää. Poikasia on yhdestä kolmeen, mutta vankeudessa elävät naaraat ovat synnyttäneet jopa viisi poikasta. Vastasyntyneet yksilöt painavat 200 grammaa, ja kaksiviikkoisina ne painavat jo yli 1 400 grammaa. Poikaset lähtevät pesästä 16–30 päivän ikäisenä, ja sukukypsiksi ne tulevat noin vuoden vanhoina.


title: Kyle Casciaro

text: Kyle Casciaro (s. 2. joulukuuta 1987 Gibraltar) on gibraltarilainen jalkapalloilija, joka edustaa Gibraltar Football Leaguessa pelaavaa Lincoln Red Imps FC:tä. Casciaron pelipaikka on hyökkääjä. Hän kuuluu myös Gibraltarin jalkapallomaajoukkueeseen. Casciaro on edustanut Lincolnia seuratasolla vuodesta 2010 asti. Kesällä 2014 hän pelasi seuran kanssa Mestareiden liigan karsintakierroksen ensimmäisessä vaiheessa. Maajoukkueessa Casciaro debytoi marraskuussa 2013 Slovakiaa vastaan Gibraltarin ensimmäisessä ottelussa Euroopan jalkapalloliitton UEFA:n jäsenenä. Avausmaalinsa maajoukkueessa Casciaro teki kesäkuussa 2014 Maltaa vastaan harjoitusottelussa. Tuo maali takasi Gibraltarille historian ensimmäisen virallisen voiton 1-0-lukemin. Siviilissä Casciaro työskentelee laivanvarustajana.


title: Sanghan

text: Sanghan (myös "Sanghai", "Sangha") on maalaiskunta Moptin alueen Bandiagaran piirissä Malissa. Sen keskuskylä Sangha Ogol Leye sijaitsee Bandiagaran kalliorinteellä 42 kilometriä Bandiagarasta maanteitse koilliseen. Kunnassa on 32 500 asukasta (vuonna 2009).


title: Sanghan

text: Sanghan kunta rajoittuu etelässä Bandiagaran piirin Péloun ja Douroun, lännessä Wadouban ja Dandolin, pohjoisessa Ondougoun ja Koron piirin Bamban sekä idässä Koron piirin Diankaboun ja Madougoun kuntiin. Seutu kuuluu Sahelin vyöhykkeeseen. Pysyviä vesistöjä ei ole.


title: Sanghan

text: Kuntaan kuuluu 56 kylää. Asukkaat ovat etupäässä dogoneja.


title: Sanghan

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maapähkinä, pavut, okra, seesami, fonio, pullokurpitsa ja teehibiskus. Lisäksi kasvatetaan vihanneksia ja hedelmiä. Kotieläimiä ovat naudat, lampaat, vuohet, aasit ja siipikarja.


title: Sanghan

text: Sanghaan on maantieyhteys Bandiagarasta. Palveluihin kuuluu 15 alakoulua ja kaksi yläkoulua.


title: Sanghan

text: Sangha ja sen lähiseudun dogonikylät ovat Bandiagaran kalliorinteen suosituin turistikohde. Kylässä on majoitus- ja muita matkailupalveluja.


title: Edson Lemaire

text: Edson Lemaire (s. 31. lokakuuta 1990 Papeete) on tahitilainen jalkapalloilija, joka edustaa maansa pääsarjassa pelaavaa AS Dragonia. Oikeajalkaisen Lemairen pelipaikka on oikea laitapuolustaja. Hän kuuluu myös Tahitin jalkapallomaajoukkueeseen. Lemaire on 179 cm.


title: Edson Lemaire

text: Lemaire edusti tahitilaista AS Vairaota vuodet 2009-2012. Vuonna 2012 hän siirtyi yhteen maan suurseuroista AS Dragoniin. Dragonin paidassa Lemaire on pelannut OFC Champions League.


title: Edson Lemaire

text: Tahitin jalkapallomaajoukkueessa Lemaire debytoi kesken vuoden 2012 Oseanian-mestaruusturnauksen Vanuatua vastaan. Tahiti voitti Oseanian mestaruuden tuolloin ja pääsi pelaamaan seuraavan vuoden Maanosaliittojen cupiin. Cupissa Lemaire pelasi Tahitin kaikissa kolmessa ottelussa, joista yhdessä, Espanjaa vastaan, hän oli avauksessa. Tahiti hävisi kaikki kolme otteluaan murskalukemin.


title: Métoumou

text: Métoumou on maalaiskunta Moptin alueen Bandiagaran piirissä Malissa. Sen keskuskylä Damada (Mory) sijaitsee Dogonin ylängön koillisreunalla 73 kilometriä Bandiagarasta koilliseen. Kunnassa on 14 000 ja keskuskylässä 1 600 asukasta (vuonna 2009).


title: Métoumou

text: Métoumoun kunnan pinta-ala on 200 neliökilometriä. Se rajoittuu lännessä Bandiagaran piirin Diamnatin ja etelässä Ondougoun, idässä Koron piirin Kassan ja Bamban sekä pohjoisessa Douentzan piirin Tédjén ja Dianwélin kuntiin.


title: Métoumou

text: Pinnanmuodostusta leimaavat kalliorinteet ja laaksot. Kasvillisuus on kärsinyt kuivuudesta ja ihmisen toiminnasta. Pysyviä vesistöjä ei ole. Seutu kuuluu Sahelin vyöhykkeeseen.


title: Métoumou

text: Kuntaan kuuluu 23 kylää ja kaksi pikkukylää. Asukkaat ovat etupäässä muslimeiksi kääntyneitä dogoneja.


title: Métoumou

text: Liikenneyhteydet ovat huonot varsinkin sadeaikaan. Liikennevälineitä ovat moottori- ja polkupyörät ja kuorma-autot. 73 kilometrin matka keskuskylästä Bandiagaraan kestää viisi tuntia.


title: Métoumou

text: Paikallisia elinkeinoja ovat maanviljely, karjanhoito, keräily, käsityöammatit ja kaupankäynti. Tärkeimmät viljelykasvit ovat hirssi, fonio ja durra. Lisäksi viljellään maapapua, lehmänpapua, seesamia, hibiskusta, maapähkinää, riisiä ja vihanneksia. Kotieläimiä ovat naudat, lampaat, vuohet, aasit, muutamat hevoset ja kamelit sekä siipikarja. Moryssa pidetään viikoittaiset markkinat.


title: Métoumou

text: Kunnassa toimii 13 alakoulua, yläkoulu, kolme koulutus- ja kehittämiskeskusta (CED), kaksi lukutaitokeskusta ja neljä koraanikoulua. Damadassa on terveyskeskus. Vesihuolto käsittää kaivoja ja yhden porakaivon. Lisäksi on joukko kauppoja, hirssimylly ja viljavarasto.


title: Métoumou

text: Mahdollisina matkailukohteina mainitaan Barguén, Yandakoun, Dalékandan ja Moryn kylät. Mitään varsinaisia matkailupalveluita ei kuitenkaan ole.


title: Dogani Béré

text: Dogani Béré on maalaiskunta ja sen keskuskylä Moptin alueen Bandiagaran piirissä Malissa. Se sijaitsee Dogonin ylängön pohjoisreunalla 94 kilometriä Bandiagarasta pohjoiseen. Kunnassa on 4 400 ja keskuskylässä 2 000 asukasta (vuonna 2009).


title: Dogani Béré

text: Dogani Bérén kunta rajoittuu pohjoisessa Bandiagaran piirin Borkon, idässä Diamnatin, etelässä Kendén ja lännessä Kendién kuntiin.


title: Dogani Béré

text: Maisemaa leimaavat hiekkainen ylätasanko ja eroosion kuluttamat kalliorinteet. Kasvillisuus on etupäässä savannia ja aroa. Pysyviä vesistöjä ei ole. Seutu kuuluu sudanilais-sahelilaiseen ilmastovyöhykkeeseen.


title: Dogani Béré

text: Kuntaan kuuluu viisi kylää: Dogani, Gobina, Koundé, Menthy ja Sirou. Asukkaista valtaosa on dogoneja.


title: Dogani Béré

text: Kunnan liikenneyhteydet ovat heikot. Tärkein reitti johtaa Kendiéen. Liikennevälineitä ovat hevoskärryt, polkupyörät ja moottoripyörät.


title: Dogani Béré

text: Seudun pääelinkeino on maanviljely. Tärkeimmät viljelykasvit ovat hirssi ja durra. Niiden ohella kasvatetaan maapapua, seesamia, fonioa, hibiskusta, lehmänpapua ja vihanneksia. Lisäksi harjoitetaan karjanhoitoa, keräilyä, käsityöammatteja ja kaupankäyntiä.


title: Dogani Béré

text: Kunnassa toimii viisi alakoulua ja yläkoulu. Dogani-Béréssä on vaatimaton terveyskeskus. Vesihuolto käsittää kaivoja, porakaivoja ja patoaltaita. Muita palveluja ovat muutama kauppa, tori, karjan rokotuspiste ja viljavarasto.


title: Dogani Béré

text: Matkailu kuntaan on vähäistä eikä majoituspalveluja juurikaan ole.


title: Kendé

text: Kendé on maalaiskunta ja sen keskuskylä Moptin alueen Bandiagaran piirissä Malissa. Se sijaitsee Dogonin ylängöllä 67 kilometriä Bandiagarasta maanteitse koilliseen. Kunnassa on 3 700 ja keskuskylässä 1 200 asukasta (vuonna 2009).


title: Kendé

text: Kendén kunta rajoittuu pohjoisessa Bandiagaran piirin Dogani Bérén, idässä Diamnatin ja Ségué Irén sekä etelässä ja lännessä Kendién kuntiin.


title: Kendé

text: Maisemaa leimaavat hiekkainen ylätasanko ja kalliorinteet. Kuivuudesta ja ihmisen toiminnasta kärsinyt kasvillisuus koostuu heinäkasveista ja matalista puista. Pysyviä vesistöjä ei ole. Seutu kuuluu Sahelin vyöhykkeeseen.


title: Kendé

text: Kuntaan kuuluu viisi kylää. Keskuskylän jälkeen toiseksi suurin on 1 100 asukkaan Dantiandé. Asukkaista 95 % on dogoneja.


title: Kendé

text: Kunnan liikenneyhteydet ovat huonot. Liikennevälineitä ovat mopot, polkupyörät ja hevoskärryt.


title: Kendé

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hissi, maissi ja lehmänpapu. Niiden ohella kasvatetaan hibiskusta, okraa, chiliä, sipulia ja tarhapapua. Kotieläimiä ovat lampaat, vuohet, naudat, aasit ja siipikarja. Lisäksi harjoitetaan keräilyä, pienimuotoista metsästystä, käsityöammatteja ja kaupankäyntiä.


title: Kendé

text: Kunnassa toimii kolme alakoulua ja yläkoulu. Terveyspalvelut sijaitsevat Kendiéssä. Vesihuolto käsittää kaivoja, porakaivoja ja patoaltaan. Muita palveluja ovat kaksi torialuetta, muutama kauppa, bensiinin myyntipiste ja hirssimylly.


title: Kendé

text: Matkailu kuntaan on hyvin vähäistä eikä matkailupalveluita ole.


title: Soroly

text: Soroly ("Soroli") on maalaiskunta ja sen keskuskylä Moptin alueen Bandiagaran piirissä Malissa. Se sijaitsee Dogonin ylängöllä 17 kilometriä Bandiagarasta koilliseen. Kunnassa on 7 300 ja keskuskylässä 1 200 asukasta (vuonna 2009).


title: Soroly

text: Sorolyn kunta rajoittuu pohjoisessa Bandiagaran piirin Kendién, idässä Wadouban, etelässä Dandolin ja lännessä Doucoumbon kuntiin.


title: Soroly

text: Maisemaa leimaavat kalliorinteet, laaksot ja tasangot. Kasvillisuus on kärsinyt kuivuudesta ja ihmisen toiminnasta. Pysyviä vesistöjä ei ole. Seutu kuuluu Sahelin vyöhykkeeseen.


title: Soroly

text: Kuntaan kuuluu yhdeksän kylää ja viisi pikkukylää. Niistä suurin on 1 800 asukkaan Bendiedy. Asukkaista valtaosa on dogoneja. Heidän lisäkseen kunnassa asuu jonkin verran fulbeja. Vallitseva uskonto on islam.


title: Soroly

text: Kunnan liikenneyhteydet ovat heikot. Liikennevälineitä ovat moottoripyörät ja hevoskärryt.


title: Soroly

text: Paikallisia elinkeinoja ovat maanviljely, karjanhoito, käsityöammatit ja kaupankäynti. Lisäksi tuotetaan puutavaraa ja hiiltä sekä harjoitetaan hyvin pienimuotoista keräilyä ja metsästystä. Kaupankäynti suuntautuu Bandiagaraan.


title: Soroly

text: Kunnassa toimii kolme alakoulua, yläkoulu sekä kaksi koulutus- ja kehittämiskeskusta (CED). Bendjélissä on terveyskeskus. Vesihuolto käsittää kaivoja, porakaivoja ja patoaltaita.


title: Soroly

text: Sorolyssa toimii Unescon tuella rakennettu museo. Matkailu kuntaan on vähäistä eikä mitään majoituspalveluja ole.


title: Punalinnaorneero

text: Punalinnaorneero ("Pseudoseisura cristata") on orneeroiden heimoon kuuluva varpuslintu.


title: Punalinnaorneero

text: Punalinnaorneeroa tavataan laajalla alueella Brasilian itäosissa. Lajia on kuvattu yleiseksi, ja se on runsastumassa. Se on luokiteltu elinvoimaiseksi.


title: Ruostelinnaorneero

text: Ruostelinnaorneero ("Pseudoseisura unirufa") on orneeroiden heimoon kuuluva varpuslintu.


title: Ruostelinnaorneero

text: Ruostelinnaorneeroa tavataan laajalla alueella Boliviassa, Brasilian lounaisosissa ja Pohjois-Paraguayssa. Lajin on kuvattu olevan yleinen ainakin osissa levinneisyysaluettaan, ja sen kanta on vakaa. Se on luokiteltu elinvoimaiseksi.


title: Klaus Oesch

text: Klaus Oesch [öš] (s. Helsinki) on suomalainen tietokirjailija, tietotekniikan tutkija ja konsultti. Hän tuli tunnetuksi 1990-luvun alussa yhtenä World Wide Webin esiasteen hypermedian ensimmäisistä puolestapuhujista.


title: Klaus Oesch

text: Oesch on suorittanut valtiotieteiden maisterin tutkinnon Helsingin yliopistossa ja väitellyt 2007 filosofian tohtoriksi Tampereen yliopistossa aiheenaan tietoajan toimintakäytännöt.


title: Klaus Oesch

text: Klaus Oesch työskentelee nykyisin yrityksessään Konsultointi Futuria Oy. Oeschin aiempia työnantajia ja yrityksiä ovat olleet muun muassa Apple, Espoon taide-ja tiedekeskus, Sansibar Oy ja Ajatusmaailma Oy.


title: Klaus Oesch

text: Oesch toimi vetäjänä Tekesin vuorovaikutteisen tietotekniikan Fenix-teknologiaohjelmassa vuosina 2003–2007. Siinä painopistealueina olivat muun muassa semanttisen webin kehitys, digitaalisen median ja tietoverkkojen palvelut sekä yhteisölliset peli- ja edutainment-tekniikkaan perustuvat järjestelmät.


title: Klaus Oesch

text: Klaus Oeschin isoisä oli kenraaliluutnantti Karl Lennart Oesch (1892–1978).


title: Ruskolinnaorneero

text: Ruskolinnaorneero ("Pseudoseisura lophotes") on orneeroiden heimoon kuuluva varpuslintu.


title: Ruskolinnaorneero

text: Ruskolinnaorneeroa tavataan laajalla alueella Argentiinassa, Boliviassa, Brasiliassa, Paraguayssa ja Uruguayssa. Lajia on kuvattu melko yleiseksi, ja sen kanta on vakaa. Se on luokiteltu elinvoimaiseksi.


title: Hietalinnaorneero

text: Hietalinnaorneero, aikaisemmalta nimeltään valkokurkkukatsalotti ("Pseudoseisura gutturalis") on orneeroiden heimoon kuuluva varpuslintu. Se rakentaa suuren pesän, vaikka lintu itse on vain 20-senttinen. Hietalinnaorneeron pesäonkaloon mahtuisi kalkkuna, ja pesän kupukaton sanotaan kestävän sen päällä seisovan ihmisen.


title: Hietalinnaorneero

text: Hietalinnaorneeroa tavataan Argentiinassa. Lajin kanta on vakaa, ja se on luokiteltu elinvoimaiseksi.


title: Keltaviiksiorneero

text: Keltaviiksiorneero ("Pseudocolaptes lawrencii") on orneeroiden heimoon kuuluva varpuslintu.


title: Keltaviiksiorneero

text: Keltaviiksiorneeroa tavataan Ecuadorissa, Kolumbiassa, Panamassa ja Costa Ricassa. Lajin kanta on vakaa, ja se on luokiteltu elinvoimaiseksi.


title: Clojure

text: Clojure on funktionaalinen Lisp-murre. Rich Hickey julkaisi Clojuren ensimmäisen version vuonna 2007. Clojure on ensisijaisesti toteutettu Java-virtuaalikoneen päälle. Muita tuettuja alustoja ovat Microsoftin CLR sekä JavaScript.


title: Clojure

text: Clojure on moderni Lisp-murre, joka painottaa funktionaalista ohjelmointityyliä. Clojuressa keskeisessä asemassa on identiteetin käsite ja sen yhteys arvoihin ja tilaan.


title: Clojure

text: Clojuren merkittävä yksilöivä piirre Lisp-murteiden joukossa on sen tiivis symbioosi toteutusalustansa kanssa. Clojuren JVM-toteutus mahdollistaa olemassa olevan Java-koodin kutsumisen suoraan Clojure-koodista. Clojure-koodi käännetään Javan tavukoodiksi.


title: Clojure

text: ClojureScript on Clojuren toteutus JavaScriptin päälle Google Closure Compiler -kääntäjää hyödyntäen. ClojureScript-koodi käännetään JavaScriptiksi, jota voidaan ajaa selainympäristöissä.


title: Clojure

text: Nimi Clojure viittaa sulkeumaan.


title: Yaot (Aasia)

text: Yaot tai yaout ovat yksi Kiinan virallisesti tunnustamista 55:stä vähemmistökansallisuudesta. Heitä on arviolta noin 2,4 miljoonaa ja suurin osa heistä asuu Guangxin provinssissa. Pienempiä ryhmiä löytyy myös Hunanista, Guangdongista, Jiangxissa, Guizhoussa ja Yunnanissa. Hainanin saarella asuvia yaoita kutsutaan usein virheellisesti miaoiksi. Kiinan ulkopuolella yaoita asuu myös Vietnamissa, Laosissa ja Thaimaassa. Yaot puhuvat yaokieliä, joihin kuuluu useita eri toisistaan eroavia kieliä. Yaot tunnetaan myös arviolta 300:lla muulla nimellä, joita ovat muun muassa "lu mien", "kim mien", "kim mun", "lingnan yao", "man" ja "yu mien". Yaoiden asema yhtenä etnisenä ryhmänä on ollut kiistanalainen, ja jotkut jakavatkin heidän alaryhmänsä erillisiksi etnisiksi ryhmikseen.


title: Yaot (Aasia)

text: Yaoiden perimätiedon mukaan he polveutuvat viisivärisestä koirasta nimeltä "P'an Hu", joka toi Kiinan keisarille hänen poliittisen kilpailijansa irtileikatun pään tehden näin vaivalloisen sotilaallisen hyökkäyksen tarpeettomaksi. Kiinalaisten historioitsijoiden ja arkeologien mukaan yaot muodostuivat kuitenkin Tang-dynastian valtakaudella han-kiinalaisten, zhuangien, dongien ja miaojen sekoittuessa keskenään. Han-dynastian ajan virkamiehet kutsuivat heitä nimellä "Mo Yao". Nimityksellä tarkoitettiin alun perin sitä, että yaot oli vapautettu veroista, joita kerättiin han-kiinalaisilta siirtolaisilta. Myöhemmin yaot ottivat "yao"-etonyymin itsestään. Osa yaoista pakeni kiinalaisvallan alta Vietnamin pohjoisosiin, Laosiin ja Thaimaan Nanin ja Chiang Rain provinsseihin.


title: Yaot (Aasia)

text: Yaokielet koostuvat kolmesta eri pääkielestä. Niistä myen on suurin, ja sitä puhuu noin 44 prosenttia yaoista. Punua puhuu noin kolmannes yaoista. Jotkut kielitieteilijät pitävät sitä miaon sukulaiskielenä. Noin 25 000 yaota puhuu lakkayan kieltä, jonka jotkut kielitieteilijät lukevat tiibetiläisiin kieliin. Kielet voidaan edelleen jakaa eri murteisiin, joiden puhujat eivät aina edes ymmärrä toisiaan. Noin viidennes yaoista osaa myös muita kieliä, kuten zhuangia, dongia, miaoa tai kiinaa.


title: Yaot (Aasia)

text: Yaot ovat olleet jo pitkään paikalleen asettuneita viljelijöitä. Viljeltyihin kasveihin ja viljelytapoihin vaikuttivat suuresti yaoiden zhuangi- ja han-kiinalaiset naapurit. Paikoittain myös metsänhoito, metsästys ja keräily ovat toimineet pääelinkeinoina. Osa yaoista harjoitti kaskiviljelystä nykypäiviin saakka. Yaot jakaantuvat isä-linjaisiin klaaneihin, jotka voidaan edelleen jakaa pienempiin perimmyyden kautta määräytyviin yksiköihin. Yaoiden uskontoon on vaikuttanut eniten han-kiinalaisten taoismi.


title: Grand Morbid Funeral

text: Grand Morbid Funeral on ruotsalaisen death metal -yhtye Bloodbathin neljäs studioalbumi. Se julkaistiin 17. marraskuuta 2014. Albumi on ensimmäinen, jolla laulaa Paradise Lost yhtyeestä tuttu Nick Holmes.


title: Grand Morbid Funeral

text: Kappaleesta "Church of Vastitas" kuvattiin musiikkivideo. Albumi ylsi Suomen virallisen listan sijalle 31.


title: Alejandro Bedoya

text: Alejandro Bedoya (s. 29. huhtikuuta 1987 Englewood) on kolumbialaiset sukujuuret omaava yhdysvaltalainen jalkapalloilija, joka edustaa Ligue 1:ssä pelaavaa FC Nantesia. Pelipaikaltaan oikeajalkainen Bedoya on hyökkäävä keskikenttäpelaaja. Hän pelaa myös Yhdysvaltain jalkapallomaajoukkueessa.


title: Alejandro Bedoya

text: Bedoya siirtyi tammikuussa 2009 yliopistonsa Boston Collegen joukkueesta Ruotsin pääsarjan Allsvenskanin Örebro SK:hon. Debyytti Allsvenskanissa tapahtui saman vuoden huhtikuussa. Heinäkuussa 2011 hän siirtyi Skotlannin valioliigan Rangers FC:hen. Bedoya edusti seuraa kauden 2011–2012, mutta siirtyi kesällä 2012 takaisin Allsvenskaniin ja Helsingborgs IF:n riveihin Rangersin ajauduttua konkurssiin ja pudottua alasarjoihin. Kaudella 2012–2013 Bedoya pelasi seuran kanssa Eurooppa-liigaa.


title: Alejandro Bedoya

text: Kauden päätyttyä Bedoya siirtyi Ranskan Ligue 1:hen nousseeseen FC Nantesiin. Hän debytoi liigassa elokuussa 2013 PSG:tä vastaan. Kaudella 2013–2014 hän teki 31 ottelussa viisi maalia ja kaudella 2014–2015 28 ottelussa kolme maalia.


title: Alejandro Bedoya

text: Bedoya debytoi Yhdysvaltain jalkapallomaajoukkueessa tammikuussa 2010 Hondurasia vastaan. Hän ei kuitenkaan kuulunut päävalmentaja Bob Bradleyn miehistöön saman vuoden MM-kisoissa. Hän oli mukana sekä vuoden 2011 Gold Cupissa, josta tuli hopeaa, että mestaruuteen päättyneessä vuoden 2013 Gold Cupissa. Avausmaalinsa maajoukkueessa Bedoya teki heinäkuussa 2013 Guatemalan verkkoon. Hän kuului päävalmentaja Jürgen Klinsmannin miehistöön myös vuoden 2014 MM-kisoissa, joissa Bedoya pelasi jokaisessa Yhdysvaltain neljästä pelistä, kun joukkue selviytyi 16 parhaan joukkoon. Vuoden 2015 Gold Cupissa Bedoya pelasi kolmessa ottelussa. Hän on pelannut kaikkiaan 66 maaottelua ja tehnyt niissä kaksi maalia.


title: Alejandro Bedoya

text: Maajoukkuetasolla


title: Ivalon pyhän Nikolaoksen kirkko

text: Ivalon pyhän Nikolaoksen kirkko on ortodoksinen kirkkorakennus Inarissa. Rukoushuone vihittiin käyttöön vuonna 1960 ja siitä tuli kirkko vuonna 1994.


title: Fiat CR.32

text: Fiat CR.32 on italialainen kaksitasoinen hävittäjälentokone. Suunnittelija oli Celestino Rosatelli. Sen ensilento oli 28. huhtikuuta 1933, ja ensimmäiset tuotantotilaukset saapuivat maaliskuussa 1934. Fiat CR.30:sta paranneltu konetyyppi taisteli Espanjan sisällissodassa ja 1930-luvulla kiinalaisten lentäjien käytössä Kiinan-Japanin sodassa. Kone toimi menestyneesti kummassakin. Konetyypin eri versioita valmistettiin 1 212 koneyksilöä.


title: Fiat CR.32

text: Fiat CR.32:sta kehiteltiin parannusversioita ("bis, ter ja quater") ja sitä myytiin muiden mainittujen ohella Venezuelaan ja Paraguayhin sekä Itävaltaan 45 koneyksilöä vuonna 1936. Joissain muunnoksissa käytettiin tähtimoottoria, kuten osassa Unkarin käyttämissä CR.32-koneista. Niiden Gnome-Rhone 14Mars-moottorit olivat 750 hv tehoiset, mikä nosti huippunopeuden 420 km/h:iin. Toimitusongelmien vuoksi osa koneista jäi kuitenkin päivittämättä tähän moottorityyppiin. Konetyyppiä käytettiin taistelutoimissa alussa mainittujen sotien ohella myös toisessa maailmansodassa. Kone oli jo tuolloin kevyine aseistuksineen ja kiinteine muotosuojallisine laskutelineineen alitehoinen ja vanhentunut. Hyvä ohjattavuus ja liikkumiskyky tekivät siitä kuitenkin taitolentokoneen ja käyttökelpoisen lentokoulutuskoneen pitkäksi aikaa.


title: Fiat CR.32

text: Viimeiset koneet poistettiin käytöstä kirjalähteen mukaan Espanjassa vuonna 1953, jolloin vuonna 1938 lisenssillä valmistetut CR.32:t olivat käytössä koulutuslentokoneena. Konetyypin edeltäjä sekä seuraaja olivat nekin Celestino Rosatellin suunnittelemia, ne olivat Fiat CR.20 ja Fiat CR.42.


title: Fiat CR.32

text: Konetyypin aseistuksena oli kaksi 7,7 millimetrin Vickers-tyyppistä konekivääriä, joiden valmistaja oli Breda-SAFAT. Myöhemmissä versioissa saattoi olla kaksi 12,7 millimetrin konekivääriä. Sijoitus oli kiinteästi eteenpäin läpi potkurinkehän ampuva ja rungon yläosassa olevina.


title: Matoetana

text: Matoetana ("Boettgerilla pallens") on pieneen matoetanoiden heimoon kuuluva kotilolaji. Suomessa sitä tavataan ainoastaan kasvihuoneissa.


title: Matoetana

text: Laji on venyneenä muodoltaan hyvin matomainen sillä se voi olla jopa 5 cm pitkä mutta vain muutaman millimetrin levyinen. Kokoon vetäytyneenä muoto muistuttaa enemmän tyypillistä etanaa. Iho on läpikuultava, kellertävä tai vaaleanharmaa, mutta pää ja selkäpuoli ovat usein sinertävät. Nuoret yksilöt ovat hyvin vaaleita. Ihon nystyt ovat hyvin litteitä. Selän selvästi erottuva harjanne ulottuu eläimen peräpään kärjestä kilven teräväkulmaiseen takareunaan. Hengitysaukko on kilven keskiosassa oikealla kyljellä. Antura on vaalea ja eläimen erittämä lima kirkasta.


title: Matoetana

text: Matoetana on alkujaan Kaukasukselta, mutta levinnyt viimeisen sadan vuoden aikana nopeasti lähes koko Eurooppaan. Lisäksi se esiintyy paikoittaisena Keski-Aasiassa ja vieraslajina Brittiläisen Kolumbian alueella Kanadassa sekä Etelä-Amerikassa Kolumbiassa. Suomessa matoetanan ainoa esiintymä on Helsingin yliopiston kasvitieteellisen puutarhan kasvihuoneessa.


title: Matoetana

text: Matoetana elää lähinnä maan alla ja kykenee kaivautumaan jopa 60 cm syvyyteen, mutta oleskelee enimmäkseen melko lähellä maanpintaa. Se osaa myös hyödyntää kastematojen tekemiä käytäviä. Laji käyttää ravinnokseen maatuvaa kasviainesta, kasvien juuria ja sieniä, mutta myös kastematojen ulosteita, muiden kotiloiden munia ja joskus eläinten raatoja. Ruokaillessaan etana näykkii vain muutaman suupalan ja jatkaa sitten matkaansa.


title: Matoetana

text: Matoetana parittelee ja munii loppukesän ja syksyn aikana. Kukin yksilö munii 1–6 munan ryhmiä muutaman kymmenen senttimetrin syvyyteen maan alle. Eläin kuolee melko pian munimisen jälkeen.


title: Matoetana

text: Vahingoittaessaan kasvien juuria matoetana saattaa muodostua tuholaiseksi.


title: Saint-Gervais

text: Saint-Gervais on usean paikan nimi. Paikat ovat saanet nimensä Pyhän Gervasiuksen mukaan. Paikkoja ovat muun muassa:


title: Ulama

text: Ulama (arab. علماء, 'uskonoppineet') on islamilaisten uskonoppineiden luokka. Heidän joukostaan tulevat islamilaisen yhteisön uskonnolliset johtajat: teologit ("mutakallimit"), kanoniset laintulkitsijat ("muftit"), tuomarit ("qadit"), yliopisto-opettajat sekä valtion korkeat uskonnolliset virkamiehet. Islamissa ei ole varsinaista papistoa, mutta ulama on toiminut papistoa vastaavassa roolissa. Suppeassa merkityksessään ulama on muslimimaan hallinnossa toimivien oppineiden neuvosto.


title: Ulama

text: Islamilaiset uskonoppineet opiskelevat madrasakoulussa Koraania, tafsiria, haditheja ja fiqhia. Saavutettuaan pätevyyden he jatkavat opettajina, saarnaajina, tai valtiolla "qadeina" tai "mufteina". Muftit ovat ulaman arvostettuja jäseniä, joilla on oikeus antaa fatwoja, uskonnolliseen lakiin pohjautuvia lausumia tai tuomioita, ja joskus kumota imaamin päätös. Qadit ovat šarialain tuomareita. Imaamit ovat yhteisönsä uskonnollisia johtajia, jotka vastaavat uskonnollisista toimituksista kuten saarnoista.


title: Ulama

text: Uskonoppineisto vaikuttaa tavallisen muslimin elämään monin tavoin. Uskonoppineet toimittavat avioliittoon vihkimisen, avioeron, perimysasiat sekä muut lakiasiat ja rituaalit, ja neuvovat jokapäiväisissä asioissa. Lapset oppivat lukemaan ja kirjoittamaan sekä opiskelevat Koraania uskonoppineiden johdolla. Uskonoppineet johtavat myös perjantaisia jumalanpalveluksia.


title: Ulama

text: Ulamalla ei nykyisin ole samanlaista arvovaltaa kuin islamin alkuaikoina, jolloin heidän konsensuksensa ("ijma") teologisista ja lainopillisista asioista määritteli yhteisön käytännöt, minkä vuoksi hallitsijat tarvitsivat ulaman tuen. Turkissa ulama on nykyisin lakkautettu, mutta muualla islamilaisessa maailmassa heillä on yhä merkittävä vaikutus perinteisissä yhteisöissä.


title: Ulama

text: Vuonna 1971 Saudi-Arabian kuningas Faisal I kokosi merkittävimmistä ulaman jäsenistä maan virallisen korkeimman ulamaneuvoston, joka toimii kuningashuoneen ja uskonnollisen johdon keskustelufoorumina. Se toimii myös saudijohdon vallan ja politiikan oikeuttajana, ja saudit ovat hakeneet siltä tarvitsemansa hyväksynnät erilaisiin kiistanalaisiin päätöksiinsä, kuten Yhdysvaltojen sotilastukikohtien perustamisen sallimiselle. Kuningas Fahdin aikana ulama ja kuningas tapasivat viikoittain Riadissa.


title: Loukko-oja

text: Loukko-oja on Kiiminkijoen vesistöalueeseen kuuluva noin kahdeksan kilometriä pitkä pieni joki tai puro, joka lähtee Puolangan Loukkolammesta ja laskee Utajärven puolella Kärkkäänjärven laskujokeen Piltuanjokeen, hieman järven pohjoispuolella. Joen varteen tulee Loukkolammen ohi menevän metsäautotien kaksi sivuhaaraa, mutta muuten sinne ei ole tieyhteyttä. Joki virtaa pääosin lounaaseen, seuraillen Ison Palovaaran kaakon ja etelän puolen rinteitä, niistä vajaan kilometrin päässä. Jokivarsi on asumaton.


title: R3hab

text: Fadil El Ghoul (s. 2. huhtikuuta 1986), tunnetaan paremmin nimellä R3hab, on hollantilainen DJ ja tuottaja, jolla on marokkolaisia ja algerialaisia sukujuuria. Hänen musiikkiaan kuvaillaan ”Dutch house” -nimellä, vaikka hänen tyylinsä ja soundinsa on yleensä tummempaa psytrance-vaikutteista musiikkia. Vuonna 2012 hän voitti WMC:n parhaan läpimurtoartistin palkinnon.


title: Taimietana

text: Taimietana ("Lehmannia valentiana") on harjaetanoiden heimoon lukeutuva kotilolaji. Se on kansainvälisesti merkittävä kasvihuoneviljelyn tuholainen ja luokiteltu Suomessa haitalliseksi vieraslajiksi.


title: Taimietana

text: Täysikasvuinen taimietana on venyneenä 5–7 cm pituinen ja väriltään kellanruskea tai harmahtava. Selän keskellä ja molemmilla kyljillä on tummat pitkittäisjuovat. Kylkien juovat saattavat joskus olla kaksinkertaiset. Kilven sivuilla on tummat juovat, takakärki terävä ja pinnassa sormenjälkeä muistuttava uurrekuvio. Hengitysaukko on eläimen oikealla kyljellä kilven takaosassa. Selkäpuolella on peräpään kärjestä selän puoleenväliin ulottuva harjanne. Antura on harmaa. Etanan erittämä lima on hyvin vetistä ja väritöntä.


title: Taimietana

text: Alun perin taimietana on peräisin Pyreneiltä, mutta 1920-luvulla se alkoi levitä keskisen Euroopan kasvihuoneisiin ja 1960-luvulla saavutti Suomenkin. Nykyisin laji on levinneisyydeltään jokseenkin kosmopoliitti. Suomessa varmoja taimietanaesiintymiä tunnetaan ainakin Helsingistä, Turusta ja Vaasasta, mutta luultavasti niitä on muuallakin.


title: Taimietana

text: Taimietana on kulttuuriympäristöjen laji, joka kuitenkin Suomen oloissa elää vain kasvihuoneissa. Se on huomattava tuholainen, joka käyttää ravinnokseen kasvien lehtien, kukkien ja hedelmien lisäksi myös juurakoita ja sipuleita. Maanpäällisiin kasvinosiin etanat kiipeävät yöllä. Päivisin etanat kaivautuvat multaan ja syövät maanalaisia kasvinosia, eikä niitä siksi voi torjua poistamalla piiloutumispaikkoja.


title: Taimietana

text: Häirittynä etana erittää valtavasti limaa. Parittelu on hyvin nopea ja kestää alle kolme minuuttia. Munia eläin tuottaa kerralla noin 60.


title: Odessan kansainvälinen lentoasema

text: Odessan kansainvälinen lentoasema (, ) on kansainvälinen lentoasema Ukrainan lounaisosissa, Odessan alueella, noin 7 kilometriä Odessan keskustasta lounaaseen. Lentoasema on sekä siviili- että sotilasliikenteen käytössä.


title: Odessan kansainvälinen lentoasema

text: Vuonna 2012 lentoasemaa käytti 907 600 ja vuonna 2013 jo 1 069 100 siviililiikenteen lentomatkustajaa. Heistä 878 400 matkusti kansainvälisen ja 190 700 kotimaan lentoreiteillä (2013). Odessa oli tällöin Ukrainan viidenneksi vilkkain matkustajaliikenteen lentoasema.


title: Kanadan juutalaiset

text: Kanadan juutalaiset ovat nimensä mukaan Kanadassa asuvia juutalaisia. Väestönlaskennoissa juutalaisuuden ilmoitti uskonnokseen 329 995 henkilöä ja juutalaisuuden etniseksi taustakseen ilmoitti 348 605 henkilöä. Suurimmat juutalaisyhteisöt ovat Torontossa (179 100), Montrealissa (92 975), Vancouverissa (22 590), Winnipegissä (14 790), Ottawassa (13 445), Calgaryssä (7 950) ja Edmontonissa (4 950). Kanadan juutalaiset puhuvat englantia, ranskaa, hepreaa, jiddišiä, venäjää ja espanjaa.


title: Kanadan juutalaiset

text: Brittien otettua Montrealin haltuunsa vuonna 1760 kaupunkiin muodostui pieni, lähinnä sotilaista koostunut juutalaisyhteisö. Vuonna 1768 kaupunkiin perustettiin Kanadan ensimmäinen synagoga, Shearit Israel. Tuolloin juutalaisia oli noin 200. 1840-luvulla Länsi- ja Keski-Euroopasta Kanadaan muuttaneet juutalaiset muodostivat yhteisöjä myös muun muassa Hamiltoniin, Torontoon ja Kingstoniin. Kultaryntäys toi 1850-luvulla juutalaisia myös Kanadan itäosiin Brittiläiseen Kolumbiaan. Victoriaan perustettiin vuonna 1862 juutalainen Emanu-Elin kongregaatio, joka on laatuaan vanhin Kanadassa edelleen toimivista. 1870-luvulla juutalaisten määrä Kanadassa ylitti tuhannen rajan; suurin osa heistä oli Ontariossa ja Quebecissä.


title: Kanadan juutalaiset

text:
1880–1900-luvuilla juutalaisten määrä moninkertaistui, kun heitä alkoi muuttaa Itä-Euroopan maista, kuten Venäjältä, Puolasta ja Romaniasta. Yhteensä heitä tuli noin 10 000. Euroopan tapahtumat vaikuttivat myös Kanadassa. Ranskan Dreyfusin tapauksen johdosta myös quebeciläisissä lehdissä julkaistiin useita antisemitistisiä kirjoituksia. 1900-luvun alulla useissa Kanadan kaupungeissa alettiin myös julkaista jiddišinkielisiä lehtiä, kuten Keneder Alderia, Yiddisher Xhurnalia ja Dos Yiddishe Vortia. 1900-luvun alun puolella juutalaisten maahanmuutto jatkui Itä-Euroopasta. Vuosien 1900 ja 1910 välillä maahan muutti noin 52 000 juutalaista.
1930-luvulla Kanadan maahanmuuttolakeja tiukennettiin, mikä esti esimerkiksi Natsi-Saksasta pakenevien juutalaisten maahanmuuton. 1940-luvun lopulla lakeja kuitenkin löysennettiin, ja maahan tuli noin 40 000 holokaustista selvinnyttä juutalaista. 1950-luvulta lähtien juutalaisia tuli myös Pohjois-Afrikasta. Koska monet heistä puhuivat jo valmiiksi ranskaa, suuri osa heistä asettui Quebeciin. 1970- ja 1980-luvuilta lähtien juutalaisia tuli Neuvostoliitosta, Israelista ja Etelä-Afrikasta.


title: Olli Ceder

text: Olli Ceder (s. 5. kesäkuuta 1961 Pori) on entinen suomalainen jalkapalloilija. Hän oli pelipaikaltaan keskikenttäpelaaja.


title: Olli Ceder

text: Ceder edusti urallaan Toejoen Veikkoja (1978, 1982) Musan Salamaa (1979–1981), Porin Pallo-Tovereita (1983–1988), Rautsun Reipasta (1989), Valkeakosken Koskenpoikia (1990–1991) ja Törnävän Pallo-55:ttä (1992). SM-sarjaa hän pelasi PPT:ssä vuosina 1984–1988 yhteensä 73 ottelua, joissa hän teki neljä maalia.


title: Devious Maids

text: Devious Maids on yhdysvaltalainen draamasarja, jonka ensimmäinen jakso esitettiin Yhdysvalloissa Lifetime-kanavalla 23. kesäkuuta 2013. Sarjan päähenkilöitä ovat Beverly Hillsin kartanoissa työskentelevät latinoamerikkalaiset kodinhoitajat. Sarja käynnistyy, kun yksi kodinhoitaja murhataan


title: Devious Maids

text: Sarjan on luonut aiemmin "Täydellisiä naisia" tehnyt Marc Cherry, ja sarjat sisältävätkin useita yhtymäkohtia. Sarjan tuottajana toimii "Täydellisissä naisissa" näytellyt Eva Longoria, ja useat näyttelijät esiintyvät molemmissa sarjoissa. Esimerkiksi Richard Burgi, Andrea Parker, Jolie Jenkins, Patrika Darbo, Dakin Matthews ja Liz Torres vierailevat myös Cherryn uudessa sarjassa.


title: Devious Maids

text: Sarjaa tehtiin neljä tuotantokautta. Suomessa sarjan esitys alkoi valtakunnallisesti Livillä 17. marraskuuta 2014. Aiemmin sarjaa on esitetty maksukanava Nelonen Primellä.


title: Devious Maids

text: Sarjan aloitusjaksossa Powellin perheen sisäkkö Flora Hernandez murhataan. Henkirikoksesta syytetään professori Marisol Suarezin (Ana Ortiz) poikaa, joten hän soluttautuu kodinhoitajaksi naapurustoon, ottaa salanimen Marisol Duarte ja alkaa tutkia tapausta. Sarjan muita kodinhoitajia ovat meksikolainen Rosie (Dania Ramirez), puertoricolainen Carmen (Roselyn Sánchez) sekä Zoila Diaz (Judy Reyes) ja hänen tyttärensä Valentina (Edy Ganem). Naiset työskentelevät rikkaissa perheissä ja taistelevat samalla yksityiselämiensä ongelmien kanssa.


title: Devious Maids

text: Toisella kaudella Flora Hernandezin murha on selvitetty. Kauden mysteerinä on naapurustoon muuttanut uusi sisäkkö Opal Sinclair (Joanna P. Adler)


title: Devious Maids

text: Musta tausta tarkoittaa, että henkilö esiintyi tuotantokaudella pääosassa ja harmaa tausta sivuosassa. Valkoinen tausta tarkoittaa, että henkilö ei esiintynyt tuotantokaudella.


title: Harkovan kansainvälinen lentoasema

text: Harkovan kansainvälinen lentoasema (, ) on kansainvälinen lentoasema itäisessä Ukrainassa, Harkovan alueella, noin 12 kilometriä Harkovan keskustasta etelään. Lentoasema tunnetaan sijaintinsa johdosta myös Osnovan (tai Harkova-Osnovan) kansainvälisenä lentoasemana.


title: Harkovan kansainvälinen lentoasema

text: Vuonna 2012 lentoasemaa käytti 501 400 ja vuonna 2013 605 000 lentomatkustajaa. Harkova oli tuolloin Ukrainan seitsemänneksi vilkkain lentoasema.


title: Harkovan kansainvälinen lentoasema

text: Lentotoiminta Harkovassa aloitettiin 25. maaliskuuta 1924 ja ensimmäinen kansainvälinen reitti avattiin vuonna 1928. Pian havaittiin, että Harkovan lentokonetehdas tarvitsi paremman lentokentän; uusi paikka löytyi 12 kilometriä keskustan eteläpuolelta Osnovan taajaman lähistöltä. Sinne perustettu uusi lentoasema aloitti toimintansa 6. joulukuuta 1932. Tätä lentoasemaa on uudistettu sittemmin useasti. Esimerkiksi vuosina 1951-54 rakennettiin neuvostomalliin uudistettu, nykyisin vanhana terminaalirakennuksena tunnettu lentoasemarakennus. Samaa stalinistista rakennustyyliä ja moskovalaista projektituotantoa sovellettiin esimerkiksi Lvivin, Jekaterinburgin ja Tšeljabinskin lentoasemilla. Myöhempää tuotantoa on uusi matkustajaterminaali 2, jotka rakennettiin ennen vuoden 2012 jalkapallon Euroopan mestaruuskisoja.


title: Twist (tanssi)

text: Twist (suom. ”vääntö”, ”taivutus”) eli "twisti" tai "twistaaminen" oli yksi 1960-luvun alun suosituimmista rock and roll -muotitansseista. Se oli yksi ensimmäisistä paritanssityyleistä, joissa tanssipartnerit eivät lainkaan koskettaneet toisiaan.


title: Twist (tanssi)

text: Twist sai alkunsa vuoden 1960 paikkeilla ja levisi pian ympäri läntistä maailmaa muun muassa elokuvan "Illasta aamuun" ("Twist Around the Clock", 1961) myötä, jossa pääosaa esitti rocklaulaja Chubby Checker.


title: Twist (tanssi)

text: Twistin tanssiminen sujuu Chubby Checkerin määritelmän mukaan kuin kuivaisi selkäänsä pyyhkeellä ja samalla tumppaisi savuketta maahan molemmilla jaloillaan hieroen.


title: Twist (tanssi)

text: Chubby Checkerin levyttämän laulun ”The Twist” (1960) oli tehnyt Hank Ballard jo vuonna 1955, ja se sai melko paljon radiosoittoa vuonna 1958. Suuri hitti ja twist-tanssin tunnetuksi tekijä siitä tuli vasta Chubby Checkerin version myötä. Sen ohella menestyneimmiksi twist-kappaleiksi muodostuivat Checkerin ”Let’s Twist Again” sekä Joey Dee & the Starliters -yhtyeen "Peppermint Twist", The Isley Brothersin ”Twist and Shout” (josta myös The Beatles levytti suositun version) sekä Sam Cooken ”Twistin’ the Night Away”.


title: Twist (tanssi)

text: Twistin suosion uusintamiseksi levy-yhtiöt yrittivät sittemmin lanseerata muitakin rock and roll -musiikkiin perustuvia muotitansseja, kuten ”The Shake”, ”Mashed Potato”, ”The Fly” ja ”Watusi", mutta niistä ei tullut yhtä suosittuja.


title: Twist (tanssi)

text: Suomessakin levytettiin monia twist-aiheisia tanssikappaleita, kuten Lasse Nupposen ”Eläköön twist” (1962), Jörgen Petersenin ”Helsinki-twist” (1962) ja Timo Jämsenin ”Yyteri-twist” (1963), joka oli alun perin ranskalainen ”Twist à Saint-Tropez”. Myös jotkut rautalankayhtyeet tekivät twist-sovituksia vanhoista sävelmistä, kuten The Avengers -yhtyeen ”Juoksuhauta twist” sota-ajan laulusta ”Elämää juoksuhaudoissa”.


title: Vuoristo-Karabahin konflikti

text: Vuoristo-Karabahin konflikti on aluekiista Armenian ja Azerbaidžanin välillä. Konflikti alkoi Vuoristo-Karabahin sodasta vuonna 1988, jonka seurauksena Vuoristo-Karabahin tasavalta epävirallisesti irtautui Azerbaidžanista. Konflikti on sittemmin jäähynyt ajoittaisiksi kahakoiksi maiden välillä.


title: Vuoristo-Karabahin konflikti

text: Osmanien valtakunnassa ei ollut selkeitä alueita Kaukasuksen kansoille. Ensimmäisen maailmansodan jälkeen alueelle jäi valtatyhjiö Osmanien valtakunnan ja Venäjän keisarikunnan romahdettua. Alueelle syntyi vuonna 1918 Transkaukasian federaatio, joka hajosi Georgiaksi, Armeniaksi ja Azerbaidžaniksi jo samana vuonna. Valtioiden rajat eivät olleet selkeitä ja Armenia ja Azerbaidžan ajautuivat sotaan 1919, joka päättyi Neuvostoliiton miehittäessä Kaukasuksen 1920.


title: Vuoristo-Karabahin konflikti

text: Neuvostoliitto loi alueelle Gruusian, Armenian ja Azerbaidžanin neuvostotasavallat välittämättä etnisistä rajoista. Lisäksi Azerbaidžaniin perustettiin Vuoristo-Karabahin autonominen alue. Vuoristo-Karabahissa enemmistö on armenialaisia. Neuvostoliiton loppuaikoina etniset jännitteet nousivat pintaan ja Vuoristo-Karabahissa äänestettiin liittymisestä Armeniaan vuonna 1988. Azerbaidžan ei hyväksynyt alueen liittymistä ja alkoi väkisin azeristaa sitä, mikä aloitti etniset väkivaltaisuudet sekä Armeniassa ja Azerbaidžanissa.


title: Vuoristo-Karabahin konflikti

text: Väkivaltaisuudet kiihtyivät sodaksi armenialaisten ja azerbaidžanilaisten välillä syksyllä 1988. Neuvostoliitto ei hyväksynyt taisteluita rajojensa sisällä ja puna-armeija lopetti osapuolten yhteenotot väkivaltaisesti 1990. Armenian azerbaidžanilaiset pakenivat Azerbaidžaniin ja päinvastoin, mutta Vuoristo-Karabahin armenialaiset pysyivät alueella. Neuvostoliiton romahduttua 1991 kiistelevät osapuolet itsenäistyivät ja jatkoivat sotimista. Myös Vuoristo-Karabah julistautui itsenäiseksi, muttei saanut kansainvälistä tunnustusta.


title: Vuoristo-Karabahin konflikti

text: Täysimittainen sota alkoi 1992 ja Armenia miehitti Vuoristo-Karabahin nopeasti. Tappiot taisteluissa aiheuttivat Azerbaidžanissa sisäpoliittisen kriisin, joka johti useamman hallituksen kaatumiseen. Kiivaimmillaan taistelut olivat vuonna 1993, joissa Armenia saavutti pieniä voittoja. Osapuolet olivat valmiita neuvottelemaan rauhasta ja rauhansopimus allekirjoitettiin 1994. Sopimuksessa Vuoristo-Karabah sekä sen ja Armenian väliset alueet jäivät armenialaisten haltuun, mutteivät tulleet osaksi Armeniaa.


title: Vuoristo-Karabahin konflikti

text: Tilanteen ratkaisemiseksi on käyty useita neuvotteluita. Sopimus oli lähellä vuonna 1998, mutta se ei saanut Armenian kansan suosiota ja neuvottelut johtivat ainoastaan maan presidentin eroon. Osapuolet yrittivät neuvotella Yhdysvaltojen johdolla 2001 ja 2009 tuloksettomasti. Venäjän johdolla konflikti lientyi 2010 ja 2011, mutta rajakahakat kiristivät jälleen seuraavana vuonna maiden välit.


title: Vuoristo-Karabahin konflikti

text: Vuoristo-Karabahin rajoilla on käyty useita rajakahakoita sodan jälkeen. Vuoden 2008 rajakonfliktissa sai surmansa toistakymmentä sotilasta. Kahakoissa on kuollut vuosittain muutamia sotilaita, mutta vuoden 2014 konflikti on ollut vakavin yhteenotto maiden välillä sodan jälkeen siihen asti. Huhtikuun alussa 2016 konflikti kiihtyi jälleen hetkellisesti, kun Azerbaidžan hyökkäsi Vuoristo-Karabahiin vastauksena ammuskelulle. Kolmen päivän mittaisessa konfliktissa sai surmansa ainakin 30 henkeä, minkä päätteeksi Azerbaidžan ilmoitti aloittavansa tulitauon mutta myös vahvistavansa asemiaan vapautetuilla Vuoristo-Karabahin alueilla.


title: Kaivosteollisuus (yhdistys)

text: Kaivosteollisuus ry (vuoteen 2014 Kaivannaisteollisuus ry) on kaivos- ja kaivannaistoiminnassa toimivien yritysten edunvalvontajärjestö. Yhdistys on perustettu vuonna 1999, ja siihen kuuluu kaivos- ja kaivannaistoiminnan harjoittajia, urakoitsijoita, kone- ja laitevalmistajia sekä alan palveluyrityksiä, kaikkiaan noin 50 yritystä.


title: Kaivosteollisuus (yhdistys)

text: Kaivosteollisuus ry:n tehtävänä on edistää alan toimintaedellytyksiä, lisätä alan yritysten ympäristö- ja työturvallisuustietoutta, edistää alan tunnettuutta ja myönteistä julkisuuskuvaa, edustaa jäsenyrityksiä kansainvälisissä järjestöissä kuten Eurominesissä, organisoida tutkimushankkeita ja kehittää jäsenyritysten välistä yhteistoimintaa.


title: Kaivosteollisuus (yhdistys)

text: Tärkeitä toimintamuotoja ovat erilaiset työryhmät, jotka keräävät alan toimijoita yhteen keskustelemaan suomalaisesta kaivosteollisuudesta ja kehittämään sitä edelleen. Tällaisia työryhmiä ovat ympäristöjaosto ja malminetsintäverkosto. Lisäksi Kaivosteollisuus ry on Kestävän kaivostoiminnan verkoston jäsen.


title: Kaivosteollisuus (yhdistys)

text: Kaivosteollisuus ry toimii Teknologiateollisuus ry:n yhteydessä. Kolmannes yhdistyksen jäsenistä on myös Teknologiateollisuus ry:n jäseniä.


title: Free Willy 2

text: Free Willy 2 on yhdysvaltalainen perhe-elokuva vuodelta 1995 ja jatko-osa vuoden 1993 elokuvalle "Free Willy – Pelastakaa Willy".


title: Free Willy 2

text: Elokuvassa Willy-valas palaa kiittämään poikaa, joka vapautti hänet. Kaikki ei kuitenkaan suju niin kuin piti. Willy vangitaan ja kierot vangitsijat aikovat tehdä Willystä ruokaa.


title: Aaron Aaronsohn

text: Aaron Aaronsohn (1876, Romania – 15. toukokuuta 1919) oli romanialaista taustaa oleva kasvitieteilijä, maataloustieteilijä ja juutalainen sionisti, joka tunnetaan muun muassa villin emmervehnän löytämisestä. Lisäksi hän oli mukana perustamassa Iso-Britannian hyväksi ensimmäisessä maailmansodassa toiminutta Nili-vakoilujärjestöä, johon kuului myös hänen sisarensa Sarah Aaronsohn.


title: Aaron Aaronsohn

text: Aaronsohn syntyi 1876 pienessä kylässä Romaniassa. 1882 Aaronsohnin vanhemmat muuttivat ensimmäisen alijan mukana Osmanien valtakuntaan kuuluvaan Palestiinaan ja olivat perustamassa Zikhron Ya'akovin asutusta Haifan ulkopuolella. Aaronsohnin älykkyys huomattiin varhain ja 1893 hänet lähetettiin Edmond de Rotschildin sponsoroimana opiskelemaan maatalous- ja kasvitiedettä Ranskaan.


title: Aaron Aaronsohn

text: Palattuaan kahden vuoden kuluttua Palestiinaan hän toimi maataloustieteellisenä neuvonantajana suurtilojen omistajille ja ryhtyi tutkimaan Palestiinan kasvistoa ja geologiaa. 1906 hän teki läpimurtonsa löydettyään villin emmervehnän ("Triticum dicoccoides") kasvamasta Hermonvuoren alueella. Löytö teki hänestä tieteellisissä piireissä kuuluisan ja kolme vuotta myöhemmin hän teki kahdeksan kuukauden pituisen kierto- ja luetomatkan Yhdysvaltoihin, jossa hän myös tutustui sionismiin.


title: Aaron Aaronsohn

text: Yhdysvalloissa kerättyjen varojen turvin hän perusti tutkimusaseman Palestiinassa sijainneeseen Athlitiin, jossa hän suoritti seuraavien vuosien ajan kasvitieteellisiä kokeita. Ensimmäisen maailmansodan puhjettua Aaronsohnin perhe jäi Palestiinaan toisin kuin useimmat juutalaisperheet, jotka poistuivat maasta. 1915 Syyrian kurvernööri Djemal pašša nimitti Aaronsohnin satotuhoja aiheuttaneiden heinäsirkkaparvien hävitykseen tähtäävän ohjelman päälliköksi.


title: Aaron Aaronsohn

text: Aaronsohn matkusti työnsä puolesta Syyriassa ja Palestiinassa ja järjesti julkisia luentoja ja oppitunteja liittyen heinäsirkkojen hävittämiseen. Samalla hän kuitenkin kiinnitti huomiota huononevaan tilanteeseen alueella ja pelkästi erityisesti sen juutalaisvähemmistön puolesta. Sodan aikana Aaronsohn oli mukana perustamassa Palestiinassa toiminutta Iso-Britannialle tiedustelutietoa toimittanutta juutalaisvakoojien verkostoa, jonka nimeksi tuli myöhemmin Nili.


title: Aaron Aaronsohn

text: Nili-vakoilujärjestöön kuului myös Aaronsohnin sisar Sarah Aaronsohn, joka jäi 1917 turkkilaisten vangiksi ja teki itsemurhan. Sodan loppuvaiheiden aikana Aaronsohn toimi äänekkäänä sionismin puolestapuhujana. 15. toukokuuta 1919 hän kuoli lento-onnettomuudessa ylittäessään Englannin kanaalia paksussa sumussa. Hänen tai lentäjän ruumista ei koskaan löydetty.


title: Dnipropetrovskin lentoasema

text: Dnipropetrovskin kansainvälinen lentoasema (, ) on kansainvälinen lentoasema eteläisessä Ukrainassa, Dnipropetrovskin alueella, maanteitse noin 15 kilometriä Dnipropetrovskin keskustasta etelään.


title: Dnipropetrovskin lentoasema

text: Vuonna 2012 Dnipropetrovskin lentoasemaa käytti 444 200 ja vuonna 2013 454 981 lentomatkustajaa. Dnipropetrovsk oli tuolloin Ukrainan kahdeksanneksi vilkkain lentoasema.


title: Dnipropetrovskin lentoasema

text: Dnipropetrovskin lentoasema on ukrainalaisen lentoyhtiö Dniproavian kotikenttä.


title: Dnipropetrovskin lentoasema

text: Dnipropetrovskin lentoaseman historian alkuna pidetään vuotta 1943, kun saksalaismiehityksen päätyttyä kaupunkiin sijoitettiin PO-2 -monitoimilentokoneita. Vuonna 1946 kirjattiin 300 lentomatkustajaa. Lisunov Li-2 ja Iljušin Il-12 -koneilla tehtyjen lentojen lentojen määränpäinä olivat muun muassa Kiova, Odessa ja Moskova. Lentoasema sai myös omia Lisunov Li-2, Antonov An-2 ja Iljušin Il-14 -koneita. Vuoteen 1976 mennessä lentoasemaa oli kehitetty kansainvälisen tason lentokentäksi. Se pystyi ottamaan vastaan Tupolev Tu-154 -koneita. Näillä lennettiin 70 kohteeseen Neuvostoliitossa. Matkustajamäärä kohosi; vuonna 1980 lentomatkustajia kirjattiin jo 530 000.


title: Devon van Oostrum

text: Devon Doekele van Oostrum (s. 24. tammikuuta 1993 Groningen, Alankomaat) on brittiläinen koripalloilija.


title: Devon van Oostrum

text: Van Oostrum edusti Yhdistyneen kuningaskunnan koripallomaajoukkuetta vuosien 2011 ja 2013 EM-kilpailuissa. Hän on edustanut vuodesta 2011 espanjalaista Saski Baskoniaa, josta häntä lainattiin muihin espanjalaisjoukkueisiin ja kroatialaiseen Cibona Zagrebiin. Hän on pelannut urallaan myös Euroliigaa.


title: Devon van Oostrum

text: Marraskuussa 2014 van Oostrum siirtyi loppukauden kattaneella lainasopimuksella suomalaiseen Kouvoihin. Hän pelasi Kouvoissa kuudessa ottelussa vaatimattomilla 4,7 pisteen ja 1,7 levypallon sekä syötön keskiarvoilla, ja joulukuussa Kouvot ja van Oostrum purkivat sopimuksensa.


title: Metsäetana

text: Metsäetana ("Arion fuscus") on keskikokoinen tai melko kookas siruetanoiden heimoon kuuluva kotilo. Se viihtyy hyvin monenlaisissa ympäristöissä ja on Suomen yleisin etanalaji.


title: Metsäetana

text: Täyteen mittaansa venynyt metsäetana on 5–7 cm:n pituinen. Eläimen pohjaväri vaihtelee kellertävän ruskeasta oranssinruskeaan. Sekäpuolen keskiosa on muuta ruumista tummemman ruskea ja kyljissä on yleensä tummat pitkittäisjuovat, joista oikealla kyljellä oleva kiertää hengitysaukon sen yläpuolelta. Kilvessä on tummat reunajuovat. Joskus tavataan tasaisen tummanruskeita yksilöitä. Hengitysaukko on oikealla kyljellä kilven etuosassa. Antura on väriltään vaalea ja eläimen tuottama lima oranssia.


title: Metsäetana

text: Metsäetanaa tavataan laajalti Euroopan keski- ja pohjoisosissa Britteinsaarilta Uralille saakka. Se puuttuu Pyreneiden niemimaalta sekä luultavasti myös Iberian niemimaalta. Vieraslajina se on kulkeutunut Pohjois-Amerikkaan. Suomessa se on yleisin etana esiintyen koko maassa Ahvenanmaalta ja etelärannikolta aina pohjoisimmille tuntureille.


title: Metsäetana

text: Metsäetana kelpuuttaa elinpaikakseen etenkin tuoreet mustikkatyypin tuoreet kangasmetsät, mutta viihtyy yhtä lailla vaikkapa kulttuuriympäristössä tai suolla. Se liikkuu sekä maata pitkin että kiipeilee puihin. Muiden siruetanoiden tapaan laji on kaikkiruokainen kelpuuttaen niin tuoreen tai lahoavan kasviperäisen ravinnon kuin eläinten raadotkin. Etenkin syksyisin metsäetanoita tapaa sieniltä, jotka muodostavat keskeisen osan lajin ruokavaliosta.


title: Metsäetana

text: Parittelu kestää noin kaksi tuntia jonka ajan osapuolet ovat käpertyneet C-kirjaimen muotoon ja muodostavat ympyrän. Keski-Euroopassa etanat munivat noin 50 munaa muutaman viikon välein kesä-syyskuussa. Munat kuoriutuvat aikaisintaan noin kuukautta myöhemmin, kylmemmässä ilmastossa vasta seuraavana kevänä. Metsäetana elää noin vuoden ja kuolee joitakin päiviä viimeisten munien munimisen jälkeen.


title: Aleksandr Havanov

text: Aleksandr Pavlovitš Havanov (; s. 30. tammikuuta 1972 Moskova, Venäjän SFNT, Neuvostoliitto) on venäläinen entinen jääkiekkopuolustaja. Hän pelasi urallaan NHL:ssä yhteensä 348 runkosarjaottelua tehopistein 27+75=102 ja keräten 233 jäähyminuuttia sekä 26 playoff-ottelua tehopistein 5+5=10 ja keräten 18 jäähyminuuttia. Suurimman osan urastaan Havanov vietti kuitenkin kotimaassaan. Hän pelasi myös Suomessa ja Sveitsissä.


title: Aleksandr Havanov

text: Havanov oli Dinamo Moskovan kasvatti. Hän pelasi ensimmäiset miesten pelinsä kuitenkin Pohjois-Amerikassa kaudella 1992–1993, jolloin Havanov pelasi ECHL-liigaa sekä Birmingham Bullsin että Raleigh IceCapsin väreissä. Hän palasi kotimaahansa kaudeksi 1993–1994 pelaamaan Kansainvälistä liigaa SKA Pietariiin, jossa tulokaskausi toi 41 runkosarjaottelussa tehot 1+2=3. Kaudella 1994–1995 Havanov oli joukkueen eniten maaleja tehnyt puolustaja seitsemällä osumallaan. Kesken kauden 1995–1996 hän siirtyi Pietarista SM-liigajoukkue Hämeenlinnan Pallokerhoon, jossa 16 runkosarja- ja yhdeksän playoff-ottelua toi kaksi syöttöpistettä.


title: Aleksandr Havanov

text: Kaudeksi 1996–1997 Havanov palasi kotimaahansa Superliigan Severstal Tšerepovetsiin, jonka tehokkain puolustaja hän oli tehoilla 3+8=11. Kahden siellä vietetyn vuoden jälkeen Havanov palasi kaudeksi 1998–1999 kasvattajaseuraansa Dinamo Moskovaan, jota hän edusti kauden aikana myös EHL:ssä. St. Louis Blues varasi 27-vuotiaan Havanovin yli-ikäisenä 232. pelaajana . Kauden 1999–2000 päätteeksi Havanov voitti Venäjän-mestaruuden. Hän edusti Dinamoa kauden aikana myös EHL:ssä.


title: Aleksandr Havanov

text: Havanov siirtyi kaudeksi 2000–2001 St. Louis Bluesin organisaatioon ja hän otti heti paikkansa seuran NHL-kokoonpanosta. Havanovin avauskausi NHL:ssä toi 74 runkosarjaottelussa tehot 7+16=23 sekä 15 playoff-ottelussa tehot 3+2=5. Kolmannella kaudellaan 2002–2003 hän teki liigan yhden kauden piste-ennätyksensä tehoilla 8+25=33. Kausi 2003–2004 Havanovilla jäi vain 48 ottelun mittaiseksi jalkavammojen takia. Kesäkuussa 2004 hän teki vuoden mittaisen jatkosopimuksen Bluesin kanssa.


title: Aleksandr Havanov

text: Havanov edusti Venäjää MM-kilpailuissa vuosina 1999, 2000 ja 2003 sekä maailmancupissa vuonna 2004.


title: Jean-Claude Petit

text: Jean-Claude Petit (s. 14. marraskuuta 1943 Vaires-sur-Marne, Île-de-France) on ranskalainen säveltäjä ja sovittaja. Hän opiskeli Conservatoire National Supérieur -konservatoriossa Pariisissa. 1970-luvulla hän sovitti suuren määrän ranskalaisia hittikappaleita, kuten Julien Clercin ”Si on chantait” (1972), Serge Laman ”Je suis malade” (1973), Mort Shumanin ”Le Lac Majeur” (1973) ja Claude Françoisin ”Le telephone pleure” (1974). Hän julkaisi myös useita omia instrumentaalisia LP-levyjä.


title: Jean-Claude Petit

text: 1970-luvun lopulta alkaen Petit on keskittynyt elokuvamusiikin tekoon, ja hän on tuottanut musiikkia esimerkiksi elokuviin "Jean de Florette" (1986), "Cyrano de Bergerac" (1990) ja "Husaari katolla" (1995). Vuonna 2010 hän sovitti musiikin rockoopperaan "La revolution Française".


title: Jean-Claude Petit

text: Petit toimi Monacon kapellimestarina maan voittaessa vuoden 1971 Eurovision laulukilpailun sekä Ranskan kapellimestarina vuosien 1986 ja 1987 kilpailuissa.


title: Neil Faulkner (arkeologi)

text: Neil Faulkner on brittiläinen arkeologi, kirjailija, matkaopas ja toimittaja. Hän opiskeli talouspolitiikkaa King’s Collegessa ja väitteli myöhemmin tohtoriksi University College Londoniin kuuluvassa UCL Institute of Archaeology -osastossa. Hän on julkaissut useita kirjoja.


title: Chinditit

text: Chinditit oli brittiläinen armeijan erikoisjoukko, joka palveli Brittiläisen Intian alaisuudessa toisen maailmansodan aikana Burmassa ja Intiassa taistellen japanilaisjoukkoja vastaan. Se toimi syvällä vihollislinjojen takana ja toteutti sissisodankäyntiin liittyviä operaatioita. Sen tunnettuihin komentajiin kuuluivat muun muassa Orde Wingate ja Walter Lentaigne.


title: Long Range Desert Group

text: Long Range Desert Group (LRDG) oli brittiläinen armeijan erikoisyksikkö, joka osallistui toisen maailmansodan aikana taisteluihin Pohjois-Afrikassa. Se perustettiin 1940 ja lakkautettiin sodan päätyttyä Euroopassa 1945.


title: Long Range Desert Group

text: Saksalaisen sotamarsalkan ja Afrikakorpsin komentajan Erwin Rommelin mukaan yksikkö aiheutti enemmän tuhoa kuin mikään muu kokoisensa yksikkö.


title: Richard Aldington

text: Richard Aldington (syntynyt Edward Godfree Aldington, 8. heinäkuuta 1892 – 27. heinäkuuta 1962) oli brittiläinen kirjailija ja runoilija. Hänet tunnetaan parhaiten ensimmäiseen maailmansotaan liittyvästä sotarunoudestaan, romaanistaan "Death of a Hero" (1929) sekä T. E. Lawrencesta kirjoittamastaan kiistanalaisesta elämäkerrasta "Lawrence of Arabia: A Biographical Inquiry" (1955).


title: Richard Aldington

text: Aldingtonin Lawrencesta kirjoittama elämäkerta, jossa tämä muun muassa paljasti Lawrencen olleen avioton lapsi, sai negatiivisen vastaanoton ja vahingoitti hänen kirjallista uraansa pysyvästi.


title: Mark Gorski

text: Mark Brian Gorski (s. 6. tammikuuta 1960 Evanston, Illinois) on yhdysvaltalainen ratapyöräilyn olympiavoittaja. Hän on pituudeltaan 183 cm.


title: Mark Gorski

text: Gorski oli Yhdysvaltojen paras eräajaja 1970-luvun lopulla, mutta lopetti uransa pahojen kolareiden seurauksena 1981. Hän teki kuitenkin paluun 1983 ja voitti kahden edellisvuoden maailmanmestarin Sergei Kopylovin kolmesti tuona vuonna. Hän voitti eräajon olympiakultaa Los Angelesissa 1984 kukistettuaan loppuottelussa maanmiehensä Nelson Vailsin erävoitoin 2–0.


title: Mark Gorski

text: Gorski sai eräajossa hopeaa Pan-Amerikan kisoissa 1987. Hän voitti myös useita Yhdysvaltojen-mestaruuksia.


title: When You’re Gone

text: When You’re Gone on kanadalaisartisti Avril Lavignen sekä Butch Walkerin sanoittama kappale. Se sanoitettiin Lavignen vuonna 2007 julkaistulle "The Best Damn Thing" -albumille. Kappaleen vastaavana sanoittajana sekä tuottajana toimi Walker ja se julkaistiin albumin toisena singlenä 19. kesäkuuta 2007.


title: Ras Dejen

text: Ras Dejen on Etiopian korkein ja Afrikan kymmeneksi korkein vuori. Vuori sijaitsee Simienin kansallispuiston alueella ja on 4 550 metriä korkea.


title: Kivisillansalmi

text: Kivisillansalmi on Viipurin Linnasaaren länsipuolella sijaitseva salmi, joka yhdistää Viipurinlahden sen perimmäisen pohjukkaan Suomenvedenpohjaan. Noin 1,4 kilometrin pituisessa salmessa kulkee Saimaan kanavalle johtava laivaväylä.


title: Kivisillansalmi

text: Kivisillan salmen ylittävät rauta- ja maantiesillat ovat molemmat valmistuneet 1960-luvun puolivälissä Saimaan kanavan uudelleenrakentamisen yhteydessä. Maantiesillalle suoritettiin suuri peruskorjaus vuonna 2010, jolloin nimi vaihtui Kalininin sillasta Ystävyyden sillaksi. Sillan kautta on yhteys Viipurin keskustasta E18-valtatielle. Kivisillansalmen rautatiesiltaa pitkin puolestaan kulkee Riihimäki–Pietari-rata.


title: Kivisillansalmi

text: Viipurin taistelun yhteydessä 20. kesäkuuta 1944 suomalaiset ryhmittivät uuden puolustuslinjan Kivisillansalmen länsirannalle, kun kaupunki oli menetetty parissa tunnissa. Tämän jälkeen käytiin Tienhaaran taistelu 22.–25. kesäkuuta.


title: Alice (kappale)

text: Alice on kanadalaisen laulaja-lauluntekijä Avril Lavignen sanoittama ja tuottama kappale Almost Alice-soundtracklevyä varten, joka tehtiin taas vuonna 2010 julkaistua Liisa Ihmemaassa-elokuvaa varten. Kappaleesta on julkaistu myös pidennetty versio, joka on mukana Lavignen neljännellä, Goodbye Lullaby-studioalbumilla.


title: Alice (kappale)

text: Kappale on keskitempoinen balladi, joka lauletaan elokuvan päähenkilön, Liisan näkökulmasta. Lavigne teki kappaleen kysyttyään Disneyn vastaavilta tuottajilta sekä elokuvaohjaaja Tim Burtoniltä jos hän voisi tehdä kappaleen elokuvaa varten. Kappaleen tuotti Butch Walker sekä miksasi Lavignen entinen aviomies Deryck Whibley.


title: Tuula Kyllikki Rantanen

text: Tuula Rantanen (o.s. Vuori, s. 25. kesäkuuta 1939) on suomalainen historiantutkija. Koulutukseltaan hän on filosofian maisteri. Rantasen keskeisimpiä tutkimuskohteita ovat olleet muun muassa Kaarlo Vuoren, A.E. Nordenskiöldin sekä Tove Janssonin tuotannot.


title: Tirich Mir

text: Tirich Mir on Hindukuš -vuoriston korkein vuori, joka sijaitsee Khyber Pakhtunkhwan alueella lähellä Afganistanin ja Pakistanin rajaa.


title: Arnold Wilson

text: Sir Arnold Talbot Wilson (18. heinäkuuta 1884 – 31. toukokuuta 1940) oli brittiläinen siviilikomissaari, joka tunnetaan osuudestaan Mesopotamian (nykyinen Irak) siirtomaahallinnossa ensimmäisen maailmansodan aikana ja sen jälkeen 1918–1920. 1920 hänet poistettiin tehtävästä ja ylennettiin ritariksi. Tämän jälkeen hän toimi Anglo-Iranian Oil Companyssä liittyen sen toimintaan Lähi-idässä. 1933 hänet valtittiin parlamentin jäseneksi. Toisen maailmansodan puhjettua hän liittyi Kuninkaallisiin ilmavoimiin ollessaan edelleen parlamentin jäsen. 31. toukokuuta 1940 hänen koneensa tuhoui maahansyöksyssä Dunkirkissä Pohjois-Ranskassa.


title: Arnold Wilson

text: Arnold Wilson on haudattu Eringhemin hautausmaalle Ranskaan.


title: Hello Kitty (kappale)

text: Hello Kitty on kanadalaisen laulaja-lauluntekijä Avril Lavignen kappale hänen omaa nimeä kantavalta viidenneltä studioalbumilta. Sen sanoittivat Lavigne, Chad Kroeger, David Hodges sekä Martin Johnson. Tuotannosta puolestaan vastasivat Kroeger ja Hodges, vastaavien tuottajien ollessa Brandon Paddock sekä Kyle Moorman. Musikaalisesti "Hello Kitty" on technopop-kappale, joka sisältää dubstep-tyyliä. Kappaleen tekoon vaikutti hänen pakkomielteensä kaikkiin niihin juttuihin mitkä liittyy Hello Kittyyn. Sen julkaisi Sony Music Entertainment Japan singlenä vain Japanissa 23. toukokuuta 2014.


title: Hello Kitty (kappale)

text: Kappale sai pääosin negatiivisia vastaanottoja musiikkikriitikoilta, jotka kritisoivat sen soundia sekä kutsuivat sitä epäkypsäksi, kun taas muutamat sanoivat sitä ainutlaatuiseksi ja leikkisäksi. Lavigne kuvasi musiikkivideon kappaleelle Japanissa ja julkaisi sen 21. huhtikuuta 2014. Se sai arvostelijoilta myös pääosin negatiivisen vastaanoton, joista esimerkiksi Billboard kutsui sitä "laiskaksi" ja "vastenmieliseksi". Videon kuvausta japanilaisesta kulttuurista väitettiin rasistiseksi, mutta Lavigne on kiistänyt nämä väitteet. Videon suosion ansiosta kappale saavutti Billboard Hot 100 -listan 75. sijan, muodostuen albumin toiseksi parhaiten listoilla sijoittuneeksi kappaleeksi. Marraskuussa 2014 musiikkivideo oli kerännyt Vevo-kanavalla jo yli 60 miljoonaa näyttökertaa.


title: RoadHouse

text: RoadHouse on Kauhavan Alahärmässä sijaitseva kauppakeskus, jonka pinta-ala on 5000 neliömetriä. RoadHouse sijaitsee PowerParkin läheisyydessä, valtatie 19 varrella. Kauppakeskus avattiin torstaina 15. toukokuuta 2014. Tiloissa toimii K-Market, Subway, vaatemyymälä, sisustusmyymälä, ravintola-kahvila sekä torimainen herkupuoti. Lisäksi pihalla on Nesteen kylmäasema.


title: Etiopian ylänkö

text: Etiopian ylänkö on Afrikan sarvessa Etiopian alueella pääosin sijaitseva ja naapurimaihin asti ulottuva ylänköinen alue. Iso hautavajoama jakaa ylängön kahteen osaan.


title: Etiopian ylänkö

text: Etiopian ylänkö käsittää ison osan Etiopiasta ja keskisestä Eritreasta. Lisäksi se ulottuu osaan Sudanista.


title: Etiopian ylänkö

text: Ison hautavajoaman itäinen repeämälaakso Gregory Rift jakaa ylängön läntiseen ja itäiseen ylänköön. Läntinen ylänkö ulottuu Eritrean keskiosista Etiopian eteläosiin Turkanajärvelle. Läntisen ylänköön kuuluvien Semienvuorten korkein huippu Ras Dejen on 4 620 metriä korkeana Etiopian korkein kohta. Itäisen ylängön korkein vuori on 4 307 metriä korkea Batu.


title: Etiopian ylänkö

text: Etiopian ylänkö kuuluu Etiopian vuoriston nummien sekä Etiopian vuoristoruohoalueen ja -metsän ekoalueisiin. Siellä elää monia eläinlajeja ja kasvaa kasvilajeja, jotka ovat erikoistuneet aurinkoiseen ja kuivaan elinympäristöön. Kotoperäisiä nisäkkäitä ovat simieninsakaali, etiopianvuorikauris, vuorinjala ja jättiläisjuurirotta.


title: Etiopian ylänkö

text: Etiopian ylänköä on joskus sanottu ”ihmiskunnan kehdoksi”, sillä sieltä on löydetty varhaisia ihmisjäänteitä. Nykyään se on Afrikan tiheimmin asuttuja maanviljelysalueita, mikä aiheuttaa painetta alueen ekosysteemeille.


title: Punaimubarbi

text: Punaimubarbi eli rusoimubarbi ("Garra rufa") on Lähi-idän virtaavista vesistöistä kotoisin oleva, karppikaloihin kuuluva pienikokoinen jokikala, joka on tavattu muun muassa Jordan-, Orontos-, Eufrat- ja Tigris-joista hyvin lämpimissä oloissa, jopa yli 40 celsiusasteessa. Sen luontaista ravintoa ovat muun muassa levät ja plankton.


title: Punaimubarbi

text: Lajia on käytetty muun muassa Turkissa, Kiinassa ja Japanissa jalkojen hoitoon. Tämä kala, jolta puuttuvat luontaisesti hampaat, näykkii hoidettavan jaloista ravinnokseen kuollutta orvaskettä, ja hoito koetaan virkistäväksi. Kalan nimi onkin englanniksi "Doctor Fish". Hoitotapa on levinnyt, ja sitä toteutetään myös joissakin Suomen kylpylöissä.


title: Danny Higginbotham

text: Daniel John "Danny" Higginbotham (s. 29. joulukuuta 1978 Manchester) on englantilainen seuratasolla uransa päättänyt jalkapalloilija. Vasenjalkaisen Higginbothamin pelipaikka on keskuspuolustaja. Hän on 185 senttimetriä pitkä. Vaikka hän ei pelaa enää seuratasolla, hän kuuluu silti Gibraltarin jalkapallomaajoukkueeseen.


title: Danny Higginbotham

text: Higginbotham on Manchester Unitedin kasvatti. Vuosina 1997-2000 hän pelasi liigassa seuran joukkueessa vain neljä ottelua ja vietti vuodet 1998-1999 lainassa Unitedin belgialaisessa yhteistyöseurassa Royal Antwerp FC:ssä. Hän siirtyi vuonna 2000 Valioliigan Derby Countyyn. Hän pelasi seurassa kolme kautta, joista kaksi ensimmäistä Valioliigassa ja viimeisen Mestaruussarjassa. Tammikuussa 2003 hän siirtyi Southampton FC:hen, joka pelasi tuolloin Valioliigassa. Southamptonia Higginbotham edusti neljä kautta, joista viimeinen kului jälleen Mestaruussarjassa. Kesäkuussa 2006 Higginbotham siirtyi Mestaruussarjan Stoke Cityyn. Hän pelasi seuran jokaisen pelin sarjassa ja siirtyi vasta kauden jälkeen Valioliiga-seura Sunderland AFC:n joukkueeseen. Sunderlandiakin Higginbotham edusti vain kauden, ennen kuin palasi kesällä 2008 takaisin Valioliigaan nousseeseen Stokeen. Stokea hän edusti vuoteen 2013 asti, mutta kävi välilä lainassa Nottingham Forestissa ja Ipswich Townissa. Tammikuussa 2013 Higginbotham siirtyi Stokesta Ykkösliigan Sheffield Unitediin, jossa hän pelasi kauden loppuun. Seurajoukkueuransa viimeisen kauden Higginbotham vietti sekä Chester FC:ssä että Altrincham FC:ssä, kunnes ilmoitti uransa päättymisestä tammikuussa 2014.


title: Danny Higginbotham

text: Englantilainen Higginbotham sai luvan edustaa maajoukkuetasolla UEFA-jäsenyyden vuonna 2013 saanutta Gibraltaria isoäitinsä kautta. Ensimmäisen kerran hän pelasi Gibraltarin jalkapallomaajoukkueessa marraskuussa 2013 Gibraltarin ensimmäisessä virallisessa ottelussa Slovakiaa vastaan. Hänet valittiin pelissä ottelun parhaaksi pelaajaksi.


title: Bruno Xavier

text: Bruno da Silva Xavier (eli Bruno Xavier; s. 15. elokuuta 1984 Vitória) on brasilialainen beachfutispelaaja, joka edustaa Corinthiansia ja Brasilian maajoukkuetta. Pelipaikaltaan Xavier on puolustaja.


title: Bruno Xavier

text: Xavier on edustanut urallaan brasilialaisia Vasco da Gamaa, Espírito Santoa ja Corinthiansia, venäläisiä FC Stroginoa ja Crystal St. Petersburgia, italialaisia Catanzaro BS:ää ja Terraacinaa sekä portugalilaista Sportingia.


title: Bruno Xavier

text: Brasilian beachfutismaajoukkueessa Xavier on pelannut vuodesta 2011 asti ja saavuttanut MM-pronssia vuodelta 2013 ja samalta vuodelta MM-kisojen parhaan pelaajan palkinnon. Lisäksi hänellä on seuratasolta kansallisen liigan voittoja Italiasta ja Venäjältä.


title: Bruno Xavier

text: Xavier on 179 senttimetriä pitkä.


title: Dejan Stanković (täsmennyssivu)

text: Dejan Stanković on seuraavien henkilöiden nimi:


title: Arvoanalyysi

text: Arvoanalyysi on menetelmä tuotteen kustannusten alentamiseksi ilman että sen tuottama arvo vähenisi. Arvoanalyysissä selvitetään tuotteen tai palvelun ominaisuuksia ja kustannuksia ja tarkastellaan niiden suhdetta tavoitteena löytää tähän mahdollisimman hyvä tasapaino. Tarkastelun tuloksena voidaan joko kehittää ominaisuuksia tai vähentää kustannuksia tai molempia. Menetelmää voidaan soveltaa osana tuotekehitysprojektia tai rakennusprojektia eri suunnitteluvaihtoehtojen arvioinnissa tai olemassa olevan tuoteen kustannusten hallinnassa.


title: Arvoanalyysi

text: Arvoanalyysi kehitettiin toisen maailman sodan aikana Yhdysvalloissa. Alkujaan General Electric käytti tekniikasta nimitystä "Value analysis", joka suomennettiin nimellä arvoanalyysi, kun tekniikka tuotiin Suomessa koneensuunnitteluun opetukseen 70-luvulla. Nykyään englanninkielessä tekniikasta käytetään nimitystä "Value engineering".


title: Arvoanalyysi

text: Arvoanalyysin ideana on toimintokustannusanalyysi (hyötykustannusanalyysi), jossa luetteloidaan kaikki tuotteeseen sisältyvät ominaisuudet tai toiminnot. Näille annetaan painokertoimet. Sen lisäksi selvitetään kunkin osan osto-, valmistus-, kokoonpano- ja laatukustannukset. Lisäksi arvioidaan, kuinka paljon kukin osa vaikuttaa kuhunkin ominaisteen. Nämä ristiintaulukoidaan ja siitä saadaan laskettua, kuinka paljon kukin toiminto tuottaa kustannuksia. Työmäärän kohtuullistamiseksi sovelletaan yleensä Pareton periaatetta, jonka mukaan 20% osista aiheuttaa 80% kustannuksista, ja tarkastelaan vain noin 20% osista. Tulosten perusteella arvioidaan, onko jokin ominaisuus liian kallis tuottamaansa hyötyynsä nähden ja mitä asialle voidaan tehdä.


title: Arvoanalyysi

text: Jos tehdään kahden suunnitteluvavaihtoehdon arviointia, voidaan arvoanalyysi tehdä ilman kustannuksia, kun annetaan vaihtoehdoille arvosana siitä, kuinka hyvin se toteuttaa kunkin ominaisuuden. Arvoanalyysillä voidaan tarkoittaa myös pelkästään sitä, että alihankkijan kanssa tuote puretaan osiin ja tarkastellaan, kuinka tuotetta voidaan kehittää vastaamaan paremmin tilaajana tarpeita.


title: Tehau

text: Tehau on seuraavien henkilöiden sukunimi:


title: Risto Lehmusoksa

text: Risto Veli Lehmusoksa (s. 8. toukokuuta 1936 Äänekoski) on suomalainen kääntäjä, kustannusjohtaja ja ruokakulttuurista kirjoittava tietokirjailija.


title: Risto Lehmusoksa

text: Lehmusoksa toimi Gummerus Kustannus Oy:ssa kotimaisen kaunokirjallisuuden osastopäällikkönä ja kirjallisena johtajana sekä vuosina 1985–1994 kustantamon toimitusjohtajana.


title: Risto Lehmusoksa

text: Lehmusoksa on suomentanut 1960-luvulta alkaen kirjoja saksan-, englannin- ja ruotsinkielestä sekä kääntänyt myös artikkeleja venäjästä. Hän on kirjoittanut useita ruokakulttuuria käsitteleviä tietokirjoja, osan yhdessä vaimonsa Ritva Lehmusoksan kanssa.


title: Mikkel Diskerud

text: Mikkel Morgenstar Pålssønn "Mix" Diskerud (s. 2. lokakuuta 1990 Oslo, Norja) on norjalais-yhdysvaltalainen jalkapalloilija, joka edustaa Major League Soccerissa pelaavaa New York City FC:tä. Pelipaikaltaan oikeajalkainen Diskerud on keskikenttäpelaaja. Hän kuuluu myös Yhdysvaltain jalkapallomaajoukkueeseen.


title: Mikkel Diskerud

text: Diskerudin kasvattajaseura on Stabæk Fotball. Hän edusti seuran ykkösjoukkuetta vuodet 2008-2012. Tammikuussa 2012 hän siirtyi lainalle Belgian Jupiler Pro Leaguen KAA Gentiin. Hän pelasi seurassa kauden 2011-12 loppuun, kunnes palasi takaisin Stabækiin. Elokuussa 2012 Diskerud kuitenkin siirtyi toiseen norjalaisseuraan, maan menestyneimpään seuraan Rosenborg BK:hon, jossa hän on pelannut myös Eurooppa-liigaa. Tammikuussa 2015 Diskerud siirtyi äitinsä kotimaan pääsarjan Major League Soccerin New York City FC:hen. Hän teki maalin heti debyytissään.


title: Mikkel Diskerud

text: Norjalaisen isän ja yhdysvaltalaisen äidin lapsi Diskerud edusti nuorten maajoukkueissa sekä Norjaa että Yhdysvaltoja. Aikuisten maajoukkueekseen hän kuitenkin valitsi Yhdysvaltain jalkapallomaajoukkueen. Debyytti siinä tapahtui marraskuussa 2010. Vuonna 2013 Diskerud oli mukana voittamassa Yhdysvalloille Gold Cupia. Hän kuului myös päävalmentaja Jürgen Klinsmannin miehistöön vuoden 2014 MM-kisoissa ja hänellä oli paita numero 10, mutta Diskerud ei pelannut turnauksessa yhdessäkään pelissä, kun Yhdysvallat eteni 16 parhaan joukkoon.


title: Mikkel Diskerud

text: Diskerud on pelannut yhteensö 38 maaottelua ja tehnyt niissä kuusi maalia vuosina 2010–2016.


title: Mikko Jaskari (kansanedustaja)

text: Mikko Jaskari (Korkeamäki) (5. tammikuuta 1866 Nurmo – 10. lokakuuta 1936 Nurmo) oli suomalainen maanviljelijä, taloustirehtööri ja kansanedustaja.


title: Mikko Jaskari (kansanedustaja)

text: Jaskarin vanhemmat olivat maanviljelijä Mikko Eerikinpoika ja Anna Sakarintytär. Hän toimi maanviljelijänä Nurmossa ja oli myös Nurmon säästöpankin kirjurina ja yli 30 vuoden ajan Nurmon kirkon isännöitsijänä. Jaskari toimi myös maallikkosaarnaajana. Hän sai taloustirehtöörin arvon 1920.


title: Mikko Jaskari (kansanedustaja)

text: Jaskari oli suomalaisen puolueen kansanedustajana 1914–1917 ja kokoomuksen kansanedustajana 1920–1927 edustaen Vaasan läänin pohjoista vaalipiiriä. Jaskari oli myös Nurmon kunnanvaltuuston jäsen ja toimi Nurmon kunnallislautakunnan esimiehenä.


title: Mikko Jaskari (kansanedustaja)

text: Mikko Jaskari oli naimisissa Maria Logrénin (entinen Martikkala) kanssa 1890–1895 ja vuodesta 1899 Helvi Mannilan kanssa. Hänen samanniminen poikansa toisesta avioliitosta oli juristi Mikko Jaskari joka tuli tunnetuksi presidentti K. J. Ståhlbergin kyydityksen johtajana lokakuussa 1930.


title: Bad Suns

text: Bad Suns on yhdysvaltalainen indie rock -yhtye, joka perustettiin vuonna 2012. Yhtyeeseen kuuluvat laulaja Christo Browman, rumpali Miles Morris, kitaristi Ray Libby ja basisti Gavin Bennett. Yhtye julkaisi ensimmäisen studioalbuminsa, "Language & Perspective", kesällä 2014 Vagrant Records -levy-yhtiön kautta.


title: Kalikkalampi (Oulu)

text: Kalikkalampi on pieni järvi Oulun kaupungin pohjoisosassa Liikasen alueella, Kalikkaharjun ja Kalikkakankaan välissä, Ruskotunturilta vajaa kilometri koilliseen. Järven pinta-ala on 4 hehtaaria ja korkeus 19,4 metriä merenpinnasta. Pisimmillään järvi on kolmisensataa ja leveimmillään parisataa metriä. Järvestä laskee oja Ahvenojaan, joka taas laskee Kuivasjärveen ja edelleen Kuivasojan kautta Perämereen. Vaikka järvi on kankaiden ympäröimä, sen rannat ovat soistuneet. Järven lähettyville on tieyhteys lännestä Alakyläntieltä, pohjoisen puolelta sinne tulee taas hiihtoreittejä Kuivasjärven Auran hiihtomajalta.


title: William Orpen

text: Sir William Newenham Montague Orpen (27. marraskuuta 1878 – 29. syyskuuta 1931) oli irlantilainen taiteilija, joka teki elämäntyönsä enimmäkseen Lontoossa. Hänet tunnetaan muun muassa menestyksekkäänä muotokuvamaalarina. Ensimmäisen maailmansodan aikana hänet lähetettiin Länsirintamalle, jossa tekemistään töistä suuri osa kuuluu nykyisin Imperial War Museumin kokoelmaan. Hän kuoli 53-vuotiaana 1931 ja on haudattuna Putney Vale Cemeteryn hautausmaalle Lontoossa.


title: Codonaceae

text: Codonaceae on yhden suvun käsittävä Boraginales-lahkoon kuuluva kasviheimo.


title: Codonaceae

text: "Codon"-lajit ovat tiheäpiikkisiä puolipensaita, joiden kukat ovat 10–12-lukuisia. Verholehdet ovat syväliuskaisia, terälehdet leveän kellomaisia ja väriltään valkoisia. Terälehdissä on läpät heteenpalhojen tyven tuntumassa. Emiön vartalo on syvästi kaksiliuskainen. Siemenessä on runsas ravintovarasto eli endospermi. Kromosomiluku on n = 17.


title: Codonaceae

text: Heimon ja sen ainoan suvun kaksi lajia kasvaa Lounais-Afrikassa.


title: Codonaceae

text: Codonaceae kuuluu Boraginales-lahkon evoluutiopuun haaraan eli kladiin, jossa ovat myös heimot Wellstediaceae ja lemmikkikasvit (Boraginaceae).


title: John Buchan

text: John Buchan, 1. baronetti (26. elokuuta 1875 – 11. helmikuuta 1940) oli skotlantilainen kirjailija, historioitsija ja poliitikko, joka toimi Kanadan kenraalikuvernöörinä 1935–1940.


title: John Buchan

text: Häneltä on julkaistu yli sata teosta, joista alle puolet on fiktiota kuten novelleja ja jännitysromaaneja. Hänen tunnetuin teoksensa on "39 askelta" (1915).


title: Håkan Ringbom

text: Håkan Erik Ringbom (25. toukokuuta 1936 Turku – 13. toukokuuta 2015 Maarianhamina) oli suomalainen (suomenruotsalainen) professori ja kielitieteilijä. Hän tarkasteli väitöskirjassaan muinaisenglantilaista runoutta ja sen kerrontatekniikoita. Lidäksi hän tutki George Orwellin esseetyyliä ja hyödynsi jopa tilastollisia menetelmiä. Uransa jälkipuoliskolla hän oli kiinnostunut kielenoppimisesta, varsinkin äidinkielen vaikutuksesta uuden kielen omaksumiseen.


title: Håkan Ringbom

text: Ringbom toimi Åbo Akademin englannin kielen ja englantilaisen kirjallisuuden apulaisprofessorina vuodet 1974–1998 ja professorina 1998–2001.


title: Stu Bickel

text: Stu Bickel (s. 2. lokakuuta 1986) on yhdysvaltalainen jääkiekkoilija, joka pelaa AHL-seura San Diego Gullsissa.


title: Stu Bickel

text: 2. heinäkuuta 2008 Anaheim Ducks hankki Bickelin itselleen kolmivuotisella sopimuksella vapaiden pelaajien markkinoilta. Kaudella 2010-2011 23. marraskuuta 2010 Ducks vaihtoi Bickelin New York Rangersin puolustaja Nigel Williamsiin. Aloitettuaan kauden 2011-2012 farmijoukkue Connecticut Whalessa, Bickel nostettiin 18. joulukuuta 2011 Rangersin NHL-kokoonpanoon. Hän debytoi joulukuun 20. päivänä Prudential Centerissä New Jersey Devilsiä vastaan. Hän sai ottelussa myös heti ensimmäisen tehopisteensä syöttöpisteen muodossa.


title: Stu Bickel

text: 1. heinäkuuta 2012 Rangers jatkoi Bickelin sopimusta kahdella vuodella. Työsulun loputtua kaudella 2012-2013 Bickel aloitti Rangersissa, jossa pelasi 16 ottelua, ennen kuin hänet asetettiin waiver -listalle. Hän pelasi kaksivuotisen sopimuksensa loppuun asti farmissa Connecticut Whalessa ja Hartford Wolf Packissa.


title: Stu Bickel

text: 1. heinäkuuta 2014 Bickel siirtyi vuoden mittaisella kaksisuuntaisella sopimuksella Minnesota Wildiin.


title: Nate Prosser

text: Nathanael Christian Prosser (s. 7. toukokuuta 1986) on yhdysvaltalainen jääkiekkoilija, joka pelaa NHL-seura Minnesota Wildissa.


title: Nate Prosser

text: Prosser siirtyi varaamattomana vapaana agenttina Minnesota Wildiin pelattuaan ennen sitä neljä kautta Coloradon yliopistossa.


title: Nate Prosser

text: Prosser teki NHL-debyyttinsä Wildissa kauden 2009–2010 lopulla 5. huhtikuuta 2010 Edmonton Oilersia vastaan.


title: Nate Prosser

text: Kauden 2011–2012 aikana Prosser ja Wild solmivat kahden vuoden mittaisen jatkosopimuksen 6. helmikuuta 2010. 7. helmikuuta 2012 Prosser teki ensimmäisen maalinsa NHL:ssä Columbus Blue Jacketsia vastaan. Myöhemmin kaudella Prosser sai yhden ottelun pituisen pelikiellon puskettuaan päällään Chicago Blackhawksin Jamal Mayersia maalinedustungoksessa.


title: Nate Prosser

text: 21. heinäkuuta 2014 neljän Wildin organisaatiossa vietetyn kauden jälkeen, Pronger siirtyi vapaaksi agentiksi, jona teki yhden vuoden kaksisuuntaisen sopimuksen St. Louis Bluesin kanssa. Prosser ei onnistunut harjoitusleirin aikana vakuuttamaan ja hankkimaan paikkaa NHL-kokoonpanossa. Hänet asetettiin waiver -listalle, josta Minnesota Wild poimi hänet takaisin itselleen.


title: Kevin Connauton

text: Kevin Connauton (s. 23. helmikuuta 1990) on kanadalainen jääkiekkoilija, joka pelaa NHL-seura Arizona Coyotesissa.


title: Kevin Connauton

text: 28. huhtikuuta 2010 Connauton siirtyi kolmen vuoden tulokassopimuksella Vancouver Canucksiin. Hän siirtyi Canucksin farmijoukkue Manitoba Mooseen. Hän teki debyyttinsä AHL:ssä Moosen voittaessa Peoria Rivermenin 4–3 8. lokakuuta. Connauton teki ottelun voittomaalin. Connauton teki 73 ottelussaan 23 pistettä. Kuudessa pudotuspeliottelussa hän syötti yhden maalin Moosen tiputtua ensimmäisellä kierroksella Lake Erie Monstersille. Seuraavalla kaudella Connauton pelasi Canucksin uudessa farmijoukkue Chicago Wolvesissa. Hän osallistui AHL:n tähdistöotteluun. Toinen ottelussa pelanneista Wolvesin pelaajista oli Darren Haydar. Ottelun lämärikisassa Connauton laukoi 99,4 mailia tunnissa.


title: Kevin Connauton

text: 2. huhtikuuta 2013 Canucks kauppasi Connautonin vuoden varaustilaisuuden toisen kierroksen varausvuoron kanssa Dallas Starsiin, joka antoi tilalle Derek Royn. Hän oli silloin Wolvesin eniten maaleja tehnyt puolustaja seitsemällä osumalla sekä toiseksi eniten pisteitä tehnyt 25 pisteellään.


title: Kevin Connauton

text: Connauton aloitti kauden 2013–2014 Dallas Starsissa, jossa teki NHL-debyyttinsä 24. lokakuuta 2013 Calgary Flamesia vastaan.


title: Kevin Connauton

text: 18. marraskuuta 2014 Columbus Blue Jackets poimi Connautonin pelaajakseen waiwers-listalta.


title: Isaac Vorsah

text: Isaac Vorsah (s. 21. kesäkuuta 1988 Accra) on ghanalainen jalkapalloilija, joka edustaa Itävallan Bundesliigassa pelaavaa Red Bull Salzburgia. Pelipaikaltaan oikeajalkainen Vorsah on keskuspuolustaja. Hän kuuluu myös Ghanan jalkapallomaajoukkueeseen.


title: Isaac Vorsah

text: Kotimaassaan All Blacks FC:tä ja Asante Kotokoa edustanut Vorsah siirtyi Saksan 2. Bundesliigan TSG Hoffenheimiin vuonna 2007. Hän oli mukana nostamssa Hoffenheimiä Bundesliigaan kaudeksi 2008-2009. Hän pelasi seuran paidassa 110 ottelua tehden neljä maalia, kunnes hän vuonna 2012 siirtyi Itävallan Bundesliigan Red Bull Salzburgiin. Salzburgissa Vorsah on voittanut liigan ja cupin kaudella 2013-14.


title: Isaac Vorsah

text: Vorsah debytoi Ghanan jalkapallomaajoukkueessa vuonna 2009. Hän oli mukana päävalmentaja Milovan Rajevacin 23-miehisessä ryhmässä vuoden 2010 MM-kisoissa. Vorsah pelasi kisoissa kahdessa ottelussa, lohkovaiheen avausottelussa Serbiaa vastaan sekä puolivälieräottelussa Uruguayta vastaan, jonka Ghana hävisi rangaistuspotkukilpailussa.


title: Thulensiemenkotilo

text: Thulensiemenkotilo ("Vertigo ultimathule") on Skandinavian pohjoisimmissa osissa esiintyvä kotilolaji. Se lienee esiintymisalueellaan endeeminen.